text:
sam.
08
janv.
2011
ISOMO RYA MBERE
Isomo ryo mu gitabo cy’Umuhanuzi Izayi (Iz 42, 1-4.6-7)
Uhoraho aravuze ati 1«Dore umugaragu wanjye nshyigikiye, intore yanjye inyizihira. Namushyizeho umwuka wanjye; azagaragariza amahanga ubutabera, 2ntazasakuza kandi ntazatera ijwi hejuru, ntazumvikanisha ijwi rye mu mayira. 3Ntazavuna urubingo rwarabiranye, ntazazimya ifumba igicumbeka, kandi nta kabuza azagaragaza ubutabera. 4We ntazigera acogora cyangwa ngo acike intege, kugeza ubwo azaba yamaze gukwiza ubutabera ku isi, n’ibirwa bitegereje amategeko ye. 6Ni jye Uhoraho wakwihamagariye nkurikije umugambi wanjye, ngufata ikiganza ndakwizigamira, nkugenera kwemararira isezerano ry’imbaga no kuba urumuri rw’amahanga,7kugira ngo uhumure amaso y’impumyi, uvane imfungwa mu nzu y’imbohe, kandi ukure mu munyururu abari mu mwijima.»
ZABURI (Zab 29 (28), 1-2, 3ac-4, 3b.9c-10)
Inyik/ Uhoraho, uhe umuryango wawe umugisha n’amahoro.
Nimwegurire Uhoraho, bana b’Imana,
nimwegurire Uhoraho ikuzo n’ububasha!
Nimwegurire Uhoraho ikuzo rikwiriye izina rye!
Nimupfukamire Uhoraho kuko yagaragaje ubutagatifu bwe!
Ijwi ry’Uhoraho rihindiye hejuru y’amazi,
Uhoraho ahindiye hejuru y’ amazi magari.
Ijwi ry’Uhoraho rivuganye ubukaka,
ijwi ry’Uhoraho rivuganye ubuhangare.
Imana Nyir’ikuzo ihindishije inkuba,
Mu Ngoro ye byose biravuga ngo «Habwa ikuzo!»
Uhoraho aganje hejuru y’umwuzure,
Uhoraho atetse ijabiro ari umwami iteka.
ISOMO RYA KABIRI
Isomo ryo mu gitabo cy’Ibyakozwe n’Intumwa (Intu 10, 34-38)
Petero ageze i Kayizareya ku mutware w’ingabo z’Abanyaroma, 34aterura agira ati «Noneho numvise mu by’ukuri ko Imana itarobanura, 35ahubwo inyurwa n’umuntu wa buri hanga iryo ari ryo ryose uyitinya kandi agaharanira ubutungane. 36Ubwo butumwa bwayo yabwoherereje Abayisraheli, ari bwo lnkuru Nziza y’amahoro bazaniwe na Yezu Kristu, Umutegetsi w’abantu bose. 37Mwese muzi ibyabaye muri Yudeya yose, bihereye mu Galileya nyuma ya batisimu Yohani yigishaga. 38Muzi n’ibya Yezu w’i Nazareti : ukuntu Imana yamusize amavuta y’ubutore ibigirishije Roho Mutagatifu, ikamuha n’ububasha; n’uko yagendaga agira neza aho anyuze hose, akiza abahanzweho na Sekibi bose kuko Imana yari kumwe na we.»
IBANGONDIRIMBO RIBANZIRIZA IVANJILI (Mt 3,16-17; Zab 28, 3)
Alleluya Alleluya.
Uyu munsi ijuru ryakingutse,
Roho Mutagatifu amanukira kuri Yezu,
ijwi ry’Imana Data rihindira hejuru y’amazi rivuga riti
«Uyu ni Umwana wanjye nkunda cyane unyizihira.»
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 3, 13-17)
Muri icyo gihe, 13Yezu ava mu GaliIeya ajya kuri Yorudani, asanga Yohani kugira ngo abatizwe na we. 14Yohani ashaka kumuhakanira ati «Ni jye ukeneye kubatizwa nawe, none uransanze!» 15Ariko Yezu aramusubiza ati «Emera ubikore, tubone kuzuza dutyo icyo Imana ishaka.» Nuko aramwemerera. 16Yezu amaze kubatizwa, ako kanya ava mu mazi. Ubwo ijuru rirakinguka: abona Roho w’Imana amanuka nk’inuma, amuhagarara hejuru. 17ubwo ijwi rituruka mu ijuru rivuga riti «Uyu ni Umwana wanjye nkunda cyane unyizihira.»


c: text/html

text:
Iki gikorwa cyabanjirijwe n’urugendo rwamaze amezi icyenda rwakozwe n’aba bakomorewe rwaranzwe no kwicuza ku mitima, gutanga ubuhamya no gusaba imbabazi abo bahemukiye.
Nyuma yo gutangira urwo rugendo, kiliziya yabafungiye amasakaramentu yose kugeza kuri iki Cyumweru ubwo bakomorerwaga ku mugaragaro, bahabwa amasakaramentu anyuranye bari kuba barahawe muri icyo gihe.
Umwe mu batanze imbabazi, yabwiye IGIHE ko kuri we yumvise aruhutse ku mutima nyuma yo guhishurirwa amakuru yerekeranye n’umubyeyi we, byatumye anashyingurwa mu cyubahiro nyuma y’imyaka 22 yari amaze atarashyingurwa.
Ati “ Ari kwicuza, asaba imbabazi, yavuzemo izina rya mama noneho abivuze umuntu wari uziranye na mama, banasenganaga, bari banihishanye muri Jenoside arabyumva, amwemerera kutubera umuhuza noneho we akaza kundeba akabinsobanurira. Icya mbere nabanje kumva nduhutse ndavuga nti ‘noneho ubu ng’ubu ngiye kumenya aho mama ari kuko yari yavuze ko azi neza aho ari kandi ko atarashyingurwa.”
“Kuri jye ni inkuru nziza. Nahuye na we turaganira arabimbwira uko byagenze, anyereka aho bamushyize, dusaba ubuyobozi kuduha umuganda w’abaturage, barawuduha, turacukura tugira n’amahirwe mama tumusangamo. Naravuze nti ‘ibyo ari byose byose uyu muntu umaze imyaka 20 afite uwo mutwaro ku mutima, icya mbere nakamukoreye ni ukumubabarira, kuko ndamutse mpabonye, mama nkamishyingura ariko simbohore uwahaturangiye, ubukirisitu bwanjye bwaba bucagase."
Muri iki gikorwa, abasabye imbabazi bapfukamye imbere y’ikoraniro ry’abakirisitu muri iyo paruwasi maze ababahaye imbabazi babahagarara inyuma, babafata ku ntugu mu rwego rwo kugaragaza mu ruhame ko babahaye imbabazi.
Igikorwa nk’iki kandi cyabereye muri Paruwasi gatolika ya Ntendezi mu karere ka Nyamasheke, muri Gicurasi 2016, aho abantu 10 bari barafungiwe ibyaha bya Jenoside yakorewe Abatutsi bakarangiza ibihano, bahawe amasakaramentu ndetse babyarwa muri batisimu n’abo bahemukiye, nk’imwe mu nzira yo kwimakaza ubumwe n’ubwiyunge.
Uyu muhango wari witabiriwe n’abayabozi batandukanye barimo na Fidèle Ndayisaba, Umunyamabanga Nshingwabikorwa wa Komisiyo y’Igihugu y’Ubumwe n’Ubwiyunge, washimangiye ko iki gikorwa cyo gusaba imbabazi no kubabarira ari indi ntambwe itewe mu rugendo rw’ubumwe n’ubwiyunge bw’Abanyarwanda.
Umuyobozi w’Akarere ka Bugesera, Nsanzumuhire Emmanuel, yasabye abababariwe kwigisha abandi bagize uruhare muri Jenoside kugira ngo na bo babohoke basabe imbabazi abo bahemukiye.
Urwibutso rwa Jenoside rwa Nyamata (rwahoze ari kiliziya), rushyinguwemo imibiri y’abazize Jenoside yakorewe Abatutsi barenga ibihumbi 45.
Amafoto: NURC/Twitter

robotstxt: allowed

filter: keep


text:
Nyamagabe: Itorero ry’igihugu rirashima imigendekere y’urugerero.
Kambanda Dieudonné, umukozi ushinzwe gukurikirana urugerero mu itorero ry’igihugu aratangaza ko uburyo intore zo ku rugerero zitabira ibikorwa by’urugerero ndetse n’aho ibikorwa bigeze hashimishije, gusa ngo hari utuntu tumwe na tumwe tutaranoga akaba asaba ko twakosorwa kugira ngo imihigo intore zahize izabashe kweswa.
Ibi yabitangaje kuri uyu wa gatanu tariki ya 22/02/2013 ubwo we n’umukozi ushinzwe ibikorwa by’itorero mu karere ka Nyamagabe, Uwimana Eric, basuraga intore zo ku rugerero mu tugari dutandukanye two mu mirenge igize akarere ka Nyamagabe hagamijwe kureba aho ibikorwa by’urugerero bigeze no gutanga inama kugira ngo birusheho kugenda neza.
Kambanda yatangaje ko aho babashije gusura ibikorwa by’urugerero biri kugenda neza nk’uko intore zabihize cyane ko imihigo yazo iri no mu mihigo rusange y’akarere, akongeraho ko utuntu basanze tutanoze bisabwa gukosora tudakanganye.
“Dusanze ibikorwa by’urugerero birakorwa neza, ibikorwa bikubiye mu mihigo intore zahize birimo birashyirwa mu bikorwa hakurikijwe uko imihigo iteye. Naho hagiye hagaragara wenda ututanoze ariko ntabwo ari twinshi. Muri rusange twishimiye uburyo twasanze intore zihagaze ku rugereroâ€, Kambanda.
Umukozi ushinzwe urugerero mu itorero ry’igihugu arasaba intore ziri ku rugerero ndetse n’abazikurikiranira hafi ko banoza imitangire ya raporo bakoresha amafishi yateguwe ku rwego rw’igihugu, ndetse n’imitegurire ya gahunda y’icyumweru y’ibikorwa by’intore.
Intore zatojwe mu bindi byiciro nazo zirasabwa kudatererana intore ziri ku rugerero mu bikorwa byazo ahubwo ko zikwiriye kuziba hafi, ngo kuko mu igihe urugerero ruzaba rurangiye ibikorwa byagezweho zizasigara zibyitaho, ibitararangira zikabikomeza.
Intore ziri ku rugerero nazo zemeza ko aho zigeze hashimishije n’ubwo atari cyane kuko zagiye zigira imbogamizi zo kutabona ibikoresho nk’imfashanyigisho mu gihe bakora ubukangurambaga butandukanye, ariko ngo byange bikunde imihigo zahize zizayesa.
Uwiringiyimana Joseph, uhagarariye intore zo ku rugerero zo mu kagari ka Nyamugari yagize ati: “Aho tugeze harashimishije n’ubwo atari cyane kubera utubazo tumwe na tumwe twagiye tugira nk’imfashanyigisho cyangwa se nk’ibikoresho byabasha kudufasha, ariko ubwo batwijeje ko bigiye kuboneka turizera ko nibyo bisigaye tuzabasha kubigeraho kandi imihigo tukayesaâ€.
Muri rusange ibikorwa izi ntore ziri gukora ku rugerero bigizwe ahanini no gukora ubukangurambaga mu baturage kuri gahunda zitandukanye, ndetse n’imirimo y’amaboko itandukanye.
Â


text:
Bwana Faustin Twagiramungu, umuyobozi w’ishyaka RDI Rwanda Rwiza akaba n’umuyobozi w’Impuzamashyaka CPC (Coalition des Partis politiques rwandais pour le Changement) yagiranye ikiganiro n’ikondera ku italiki ya 16/05/2014.Icyo kiganiro kikaba cyaramaze igihe kingana n’isaha n’igice, gukorera icyo kiganiro incamake ntibyoroshye, tukaba twarasanze ibyiza ari uko twabagezaho ibibazo by’ingenzi Bwana Faustin Twagiramungu yasubije, ibisubizo byabo mukabyumva mu buryo burambuye muri icyo kiganiro.
01.Muri iyi minsi warusimbutse ute ?
02.Mbese abashaka kubica babaziza iki?
03.Mwaba se mwaramenye abashatse kubagirira nabi aho baherereye ?
04.Ubu se ntabwoba ufite ko ushobora kugirirwa nabi ?
05.Hari umurage wumva uzasigira abazagukurikira muri politiki ?
06.Urubyiruko rurifuza ko ugomba kubabwiza ukuri ku mateka y’u Rwanda urureba mu maso, wababwira iki ?
07.ni iki cyatumye ingabo za kera zitsindwa urugamba ?
08.Politiki yari mu gihugu yatumye ingabo z’u Rwanda zitsindwa urugamba yari iteye ite ?
09.Ese abafaransa bagize uruhare muri jenoside?
10.Ni iki cyatumye Kagame avuga ko ababiligi n’abafaransa bagize uruhare muri jenoside?
11.Ikibazo cya Kiga – Nduga gihagaze gite?
12.Amakuru ya FDLR ageze he?
13.CPC Igeze he? Ni izihe ntego zayo?
14.Ibyo kurigiswa kw’abantu mu Rwanda ubibona uke?
15.Amategeko y’abahutu avugwa yaba yaranditswe nande? Yigishijwe ate?
16.Mbese ikintu kiswe Empire Hima-Tutsi muri kariya karere gishobora kubaho?ubibona ute?
17.Uravuga iki k’umubano w’Ambasade hagati y’Angola n’u Rwanda?
18.Uravuga iki ku manza ziri mu Rwanda z’abashaka kwica umukuru w’igihugu,ibyo ubona bisobanura iki?
19.Abasaba ko itegeko riha imyanya abagore benshi mu nteko ryavaho ubivugaho iki?
20.Mutekereza iki kuri manda ya Paul Kagame izarangira mu mwaka w’2017?
21.Mbese Twagiramungu Faustin uracyafite gahunda yo kujya mu Rwanda?


text:
mar.
29
mars
2011
ISOMO RYA MBERE
Hozeya (Hoz 6, l-6)
Abayisraheli barabwirana bati 1”Nimuze tugarukire Uhoraho. Ni we wadukomerekeje kandi ni we uzatuvura, ni we wadukubise, azomora ibikomere byacu. 2Nyuma y’iminsi ibiri azaba yaduhembuye, ku munsi wa gatatu aduhagurutse maze twibanire. 3Nidushishikarire kumenya Uhoraho, nta shiti azatunguka nk’umuseke ukebye, azatugeraho ameze nk’imvura yuhira imyaka, mbese nk’uko imvura y’umuhindo isomya ubutaka.”
Imana irasubiza iti 4“Yewe Efurayimu, nkugenze nte koko? Nawe Yuda, rwose nkugire nte? Urukundo rwanyu ni nk’igihu cya mu gitondo, cyangwa ikime cyumuka ako kanya. 5Ni cyo gitumye rero mbahanisha abahanuzi, nkabicisha amagambo avuye mu kanwa kanjye, kandi urubanza rwanjye rukazabagwa gitumo nk’urumuri; 6kuko nshimishwa n’urukundo kuruta ibitambo, no kumenya Imana bikandutira ibitambo bitwikwa.”
ZABURI (Zab 51 (50),3-4,18-19, 20-21)
Inyik/ Icyo Imana ishaka ni urukundo, si ibitambo.
Mana yanjye, ngirira imbabazi ukurikije ineza yawe,
kubera impuhwe zawe nyinshi, umpanagureho ibyaha byanjye.
Nyuhagiraho wese ibicumuro byanjye,
maze unkize icyaha nakoze.
Igitambo cyanjye si cyo ushaka,
n’aho nagutura igitwikwa, nticyakunezeza.
Ahubwo igitambo Imana ishima, ni umutima washengutse.
Mana yanjye, ntuzirengagize umutima washegeshwe kandi wihana!
Ku mpuhwe zawe, girira neza Siyoni,
maze wubake bundi bushya inkike za Yeruzalemu.
Ni bwo rero uzashima ibitambo byategetswe,
ibitwikwa hamwe n’ibiturwa burundu,
maze bazaturire ibimasa ku rutambiro rwawe.
lBANGONDIRIMRO RIRANZIRIZA IVANJILI (Zab 95 (94), 8)
Amagambo yawe Nyagasani,
aturuka kuri Roho kandi agatanga ubugingo.
Uyu munsi ntitugundirize umutima wacu,
ahubwo twumve ijwi ry’Uhoraho.
Amagambo yawe Nyagasani,
aturuka kuri Roho kandi agatanga ubugingo.
IV ANJILI
+ Luka (Lk18, 9-14)
Muri icyo gihe, 9Yezu yongera guca uyu mugani, awucira bamwe bibwiraga ko ari intungane, bagasuzugura abandi bose. 10Nuko aravuga ati «Abantu babiri bahuriye mu Ngoro baje gusenga. Umwe yari Umufarizayi, undi ari umusoresha. 11Umufarizayi aremarara, asengera mu mutima we avuga ati ‘Mana, ndagushimira ko ntameze nk’abandi bantu b’ibisambo, b’abahemu, b’abasambanyi, mbese nk’uriya musoresha! 12Nsiba kurya kabiri mu cyumweru, ngatanga kimwe cya cumi cy’urwunguko rwanjye rwose.’ 13Umusoresha we yihagararira kure, atinya no kubura amaso ngo ayerekeze hejuru, maze yikomanga ku gituza avuga ati ‘Mana yanjye, mbabarira jyewe w’umunyabyaha!’ 14Ndabibabwiye: uwo musoresha yasubiye iwe ari intungane, naho ureke undi! Kuko uwikuza wese azacishwa bugufi, naho uwicisha bugufi akazakuzwa.»


text:
Jun 16, 2016 Bienvenu Ndacyayisenga Amakorali 0
Korale Abahamya ba Yesu yo mu itorero ry’abadivantiste b’umunsi wa karindwi, yamenyekanye cyane mu ndirimbo ‘Uwitwa Yesu’ igiye gukora igitaramo cyo gushyira ahagaragara album ya 7 ya Audio na DVD ya 4 “Barahirwa” icyo gitaramo kizaba kirimo n’andi ma korali akomeye ya hano mu Rwanda ndetse no hanze y’u Rwanda .
Nk’uko umuyobozi w’iyi korali Sindambiwe John yabitangarije Issabato.com icyo gitaramo kizaba kuri uyu wa 19/6/2016 kibere mu rusengero rw’abadivantiste b’umunsi wa karindwi rwa Muhima mu mugi wa Kigali. Umwihariko w’icyo gitaramo ni uko korali Abahamya yatumiye amakorali akomeye kandi akunzwe cyane haba hano iwacu ndetse no hanze bazafatanya nabo kuramya no guhimbaza Imana kuri uwo munsi.
Amakorali azafatanya n’Abahamya muri icyo gitaramo, harimo korali Abakurikiye Yesu, ibarizwa ku itorero rya Kacyiru, Maranatha men ibarizwa kuri APACE Kabusunzu, Ibyiza by’ijuru, ndetse na koralivikunzwe izava muri Congo yitwa Rafiki za yesu.
Korale Abahamya ba Yesu imaze imyaka 27 mu ivugabutumwa aho yagiye ivuga ubutumwa mu Rwanda hose ndetse no mu mahanga, harimo no kuba imaze gukora album z’amajwi zigera kuri 6 ndetse bakaba barimo no kwitegura gushyira hanze album 7 y’amajwi ndetse na album 3 harimo nka Nzamukorera, Uwitwa Yesu, Inzozi, twabibutsa ko iyi album ya 2 yaje gukundwa ku rwego rwo hejuru kuko wasangaga mu mugi wa Kigali ndetse n’ahandi hatandukanye barakunze gucuranga indirimbi yabo yitwa uwitwa Yesu .
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Yasuwe : Inshuro 327 | Ibitekerezo: 0 | Aho ariho: Rusizi
Menya byinshi ku kirwa cya Nkombo abahatuye babona imodoka bagakizwa n’amaguru
Tweet
By HABIMANA Abdou | December 03, 2016 saa 02:43:23
Ikirwa cya Nkombo ni umwe mu mirenge y’u Rwanda, giherereye mu kiyaga cya Kivu, Akarere ka Rusizi, Intara y’Iburengerazuba. Twashatse kumenya imiterere y’ ako gace maze tunyarukirayo tunahabona ibintu bitangaje utapfa kubona ahandi mu Rwanda.
1. Abana bato baho bavuga ururimi rw’amashi gusa gusa!
Kuri iki kirwa cya Nkombo giherereye mu Karere ka Rusizi Umurenge wa Nkombo Intara y’Uburengerazuba, umwana wese wahavukiye utarajya kwiga mu mashuri abanza ntabwo aba yabasha kuvuga ururimi rw’Ikinyarwanda. Ururimi rukoreshwa ku batuye ku Nkombo ni Amashi ndetse n’abahatuye usanga bose bakoresha urwo rurimi.
2. Nta mwarimu wakwigisha mu mwaka wa mbere atazi Amashi
Nk’uko bitangazwa n’Umuyobozi w’ikigo cy’amashuri cya Nkombo Nyiranzeyimana Dancille, na mwarimu Nsekambabaye Jean de Dieu wigisha mu mwaka wa mbere ku kigo cy’amashuri abanza cya Nkombo, ngo ntibishoboka ko umwarimu utazi ururimi rw’Amashi yakandagiza ikirenge mu ishuri ryo mu mwaka wa mbere agiye kwigisha, kuko abana baho nta rundi rurimi baba bumva, bisaba ko babanza kwigishwa Ikinyarwanda.
3. Kuva iki kirwa cyabaho ntiharakandagira imodoka
Iki kirwa cya Nkombo kuva cyabaho nta modoka yari yahakandagira, kuko uhereye mu gihe cya kera ndetse n’icy’Ubukoroni kugeza n’ubu amateka yaho yerekana ko nta modoka yari yahakandagira, nk’uko inyandiko z’abashakashatsi nazo zibigaragaza.
Ikiyaga cya Kivu ari nacyo iki kirwa giherereyemo cyabayeho ahagana mu gihe cya Pléistocène (hagati y’imyaka 25,000 na 15,000 mbere y’ivuka rya Yezu). Ubuso bw’icyo kiyaga bungana na kilometero kare 2,700. Icyo kiyaga hari aho kigera kuri metero 485 z’ubujyakuzimu; ikigero rusange cy’ubujyakuzimu bwacyo ni metero 240.
4. Imyororokere kuri iki kirwa iteye inkeke
Abatuye Nkombo baracyafite ikibazo cy’ubwiyongere bukabije bw’abaturage kuko kugeza ubu kuri kilometero kare imwe hatuwe n’abaturage 802, mu gihe nyamara muri rusange mu Rwanda kilometero kare imwe ituwe n’abaturage batarenga 500.
Ibi byiyongeraho kandi kuba hakigaragara ibibazo by’ubuharike ndetse no gushyingirwa mu buryo bunyuranyije n’amategeko, n’ubwo ubuyobozi bukora iyo bwabaga ngo buhashye iki kibazo.
5. 80% by’abaturage batunzwe n’uburobyi
Mu baturage batuye kuri iki kirwa, abagera kuri 80% batunzwe n’umwuga w’uburobyi, cyane ko batuye hagati mu mazi. Ibi kandi bituma baba abana bato cyangwa se abakuru nta kujonjora ku gitsina baba bazi kugendera hejuru y’amazi (koga).
Nkombo ni ikirwa kiri mu kiyaga cya Kivu, ikaba ari n’umwe mu mirenge y’Akarere ka Rusizi. Nkombo ifite ubuso bungana na km2 29, 7, muri zo km2 9 zikaba ari amazi, bityo ubutaka butuwe, bukororerwaho, bukanahingwaho akaba ari km2 20, 7.
Ubu buso bubumbiye hamwe utugari dutanu harimo Akagari k’ Ishywa kabarirwa mu mazi kakaba nako ari akarwa ukwako gatuwe n’abaturage 3,014, butuwe kandi bugahingwaho ndetse bukanororerwaho n’abaturage bageze ku 16,703.
Source:Igihe


text:
Abaturage bo mu Murenge wa Mbazi mu
Karere ka Huye, baravuga ko uburyo bwo gufasha abana kubona ifunguro ku
ishuri bwatangijwe ari bwo bwabafasha.
Aba baturage babivuze ubwo Akarere
katangizaga umuganda wabereye mu Mirenge 14 igize Akarere ka Huye, aho
amasambu y’ibigo by’amashuri agiye kwifashishwa hagamijwe kongerera
imbaraga gahunda yo kugaburira abana ku ishuri ikigaragaramo ibibazo
hamwe na hamwe.
Hagamijwe gukemura ibyo bibazo,
Akarere gatangaza ko abaturage bagiye kujya bagira uruhare mu gutanga
umuganda wo guhinga amasambu y’ikigo.
Bamwe mu baturage baganiriye
n’ikinyamakuru Izuba Rirashe bagaragaje ko bitoroheye buri wese kubona
amafaranga 5000 bya buri kwezi basabwa ngo umwana afatire ifunguro ku
ishuri, ndetse ko no gutanga ibiribwa byo gutegurirwa abana ku ishuri,
nk’uko biteganywa muri iyi gahunda nabyo ngo byorohera abasazwe bifite.
Mukamana Anastasie ati "Rwose
byarangoraga kuko abana banjye n’abo ndera bose bageze muri 12. Ntabwo
rero nashobora gutanga amafaranga, kandi n’ibiribwa sinabona ibyo
mbatekera ngo mbone n’ibyo kujyana ku mashuri aho biga, ariko guhinga
niyo byaba kabiri mu cyumweru najya mbikora nta kibazo.”
Bavuga ko bumva neza umumaro w’iyi
gahunda, ariko ngo amikoro make atuma abenshi babwirirwa, kandi haba
hari abariye ngo barya bagenzi babo bari hanze.
Icyakora bavuga ko uburyo bwo
gukoresha amaboko ibikorwa byasimbura amafaranga basabwa, ngo
ntawakwiganyira kubikora ariko ngo abana babo bakabona uburyo bwo kwiga
bamerewe neza.
Ubuyobozi nabwo buvuga ko bugiye
kongerera iyi gahunda imbaraga hakoreshejwe uburyo bushoboka bwose
buzafasha buri wese kuyibonamo.
Nubwo abaturage bakomeza kugaragaza
impungenge, ngo buri wese azajya atanga umusanzu we mu buryo bumworoheye
burimo gukora imirimo y’amaboko, kuzana ibiribwa, gutanga umusanzu
wateganyijwe n’ibindi.
Umuyobozi w’Akarere ka Huye Wungirije
ushinzwe imibereho myiza y’abaturage, Niwemugeni Christine avuga ko ngo
iyi gahunda yatangijwe n’Inama Njyanama y’Akarere, bamaze kubona ko
hari ababyeyi babura amafaranga yo gutangira abana babo.
Bityo, ngo byaje kwemezwa ko igihe
cy’imvura imirima y’amashuri yazahingwamo ibiribwa birimo ibyo bajya
bakenera, bityo bikagabanya umubare w’amafaranga umubyeyi yasabwaga.
Gahunda yo guhinga ibiribwa
bizifashishwa muri gahunda yo kugaburira abana ku mashuri niyo abaturage
bemeza ko yafasha mu gukemura ikibazo cy’ubwitabire buri hasi, kandi
ngo irimo irakoreshwa mu bigo byose 35 biri mu Karere ka Huye biriho
imyaka 9 na 12 y’uburezi bw’ibanze.


text:
- Niba umwana akoze igikorwa cyiza ushobora gukoresha ibimenyetso umwereka ko umushyigikiye nko kuzamura urutoki rw’igikumwe, kumusekera, kumureba neza umwitayeho.
- Koresha amagambo meza yo kumushyigikira. Ntuhore ukoresha bravo gusa cyangwa “felicitation” ahubwo mubwire n’andi “ ndakwishimiye” wabikoze neza kurushaho” komereza aho” , “urantangaje” n’ayandi.
- Gira ibikorwa by’umwana ushyira ahagaragara (ibishushanyo, utuntu yakoze dutandukanye) aho umwana we ubwe abibona ndetse n’aho abashyitsi babibona ku buryo bashobora kubyishimira bakabwira abana amagambo meza.
- Ushobora kandi no kumanika amafoto y’abana bari mu mirimo itandukanye, bari ku ishuri, baririmba mu rusengero n’ibindi
- Buri munsi ni byiza kugira umwanya wo kuganira n’abana bakakubwira ikintu bakoze bumva bishimiye nakwe ukamutera imbaraa umubwira bravo.
- Wirinde kugereranya abana, wereka umwe ibyo yakoze undi atakoze, ahubwo wereke umwana ku giti cye uko agenda atera imbere, ibyo atabashaga gukora mu minsi ishize ubushize ubu asigaye akora.
- Ha umwana imirimo mito mito ijyanye n’ikigero arimo. Umwana azabona ko yagiriye abandi akamaro kandi gufasha abandi bitera imbaraga buri gihe. Ushobora no kumukangurira gukora ibikorwa bitandukanye nko gushushanya, gusiga amarange ikintu, n’ibindi. Niba bimugoye wamufasha mukabikorana hamwe
Byavuye mu nyandiko ya Louise Leclerc ku rubuga rwa educatout.com


text:
Ubukungu bwifashe nabi
Muri iki gihe ubukungu bwifashe nabi ubukerarugendo bwaragabanutse cyane. Ikindi ni uko ubu ntaho wakura amafaranga udafashe umwenda.
Rimwe rero umukerarugendo azaze muri hotel maze afate icyumba iminsi mike ku mafaranga 10000. Nyiri hotel akiyafata ahita ajya kwishyura uwamugurishagaho inyama. Uyu nawe ahita ajya kwishyura indaya yari arimo umwenda. Indaya nayo ihita ijya kwishyura nyiri hotel kuko yari imurimo amafaranga kubera yafataga icyumba kugirango yakiriremo abayishaka. Igihe yari ikishyira za note 2 za bitanu kuri comptoir wa mu touriste ahita asohoka arakaye avuga ko atagishaka ya chambre ahita atoragura inoti ze acaho.
Nta wungutse, nta wahombye ariko icyiza ni uko ntawasigayemo undi umwenda. Nguko uko tugomba kubaho muri iyi crise.
Related Posts by Categories


text:
Fide Castro wayoboye Cuba imyaka igera kuri 50, yitabye Imana kuwa Gatanu tariki 26 Ugushyingo 2016.Ni umwe mu bayobozi batavugaga rumwe na Leta Zunze Ubumwe za Amerika, wanagize uruhare mu guharanira impinduka mu bihugu bitandukanye cyane cyane muri Afurika, ubwo byinshi muri ibyo bihugu byaharaniraga ubwigenge.
Castro azwiho kuvuga imbwirwaruhame zikomeye ari nayo mpamvu twabakusanyirije amwe mu magambo akomeye cyangwa atangaje yagiye avuga y’ibihe byose nkuko tubikesha Ikinyamakuru The Guardian.
“Natangiye urugamba ndi kumwe n’abantu 82.Ndamutse ndi uwongera kujya ku rugamba, nakwifashisha abantu 10 cyangwa 15 ubundi nkongeraho ukwizera gukomeye.Ntacyo bitwaye uko mwaba muri bake kose igihe mufite ukwizera na gahunda y’ibyo muzakora”.(Yabivuze ubwo yari amaze gutsinda mu mwaka wa 1959).
“Sintekereza ibyo kogosha ubwanwa bwanjye, ndabumenyereye kandi busobanuye byinshi ku gihugu cyanjye.Nitwuzuza inshingano zacu z’ubuyobozi bwiza, nzabwogosha”.(Yabivuze mu 1959 nyuma y’iminsi 30 habaye impinduramatwara.Yaganiraga n’umunyamakuru wa CBS)
“Impinduramatwara si nk’indabyo.Impinduramatwara ni urugamba hagati y’ibizaza n’ibyahise”.(1959)
“Cuba ntabwo yanze ko hashakishwa igisubizo ku byakomeje kuyitanya na Amerika ariko ntihagire uwitega ko Cuba izahindukira ku mahame yayo.Cuba ni kandi izakomeza kugendera ku mahame ya gisosiyaliste kandi izakomeza kuba inshuti z’abasoviyeti n’ibindi bihugu by’abasosiyaliste”.(Ukwakira 1980).
“Hashize igihe mfashe umwanzuro ko igitambo ngomba gutanga ku buzima bw’abanya-Cuba ari ukureka kunywa itabi.Nta kintu nakumbuye nkabyo”. (1985 ubwo Castro yatangazaga ko yaretse kunywa itabi)
“Nta na rimwe nabonye ukutumvikana hagati y’ibitekerezo bimbeshejeho ndetse n’ibitekerezo bya kiriya kimenyetso cy’iriya shusho idasanzwe (Yezu Kristu)”. (1985).
“Kapitalisime nta bushobozi ifite, nta migenzereze nta n’amahame ifite yatuma ibasha kurwanya ubukene” (1991).
“Imwe mu nyungu zavuye mu mpinduramatwara, nuko n’abahoze ari indaya ubu bari kwiga kaminuza”. (2003).
“Nari nzi ko igeno ryanjye ari intambara nari ngiye kurwana na Leta Znze Ubumwe za Amerika”. (2004)
“Nishimiye ko ngize imyaka 80, sinumvaga ko byabaho.Nta muvandimwe, ibihugu bikomeye ku isi bageragezaga kunyica buri munsi.”(2006)


text:
Umuyobozi w’umuryango uharanira agaciro ka Afurika (Panafrican Movement Rwanda) Protais Musoni arasaba abanyarwanda kwivanamo imyumvire abakoloni babashyizemo yo kwisuzugura no kugendera ku bitekerezo byabo ahubwo bagakangukira kwishyira hamwe n’abandi banyafurika mu rwego rwo kwigira no kwihesha agaciro.
Ibi yabigarutseho ubwo yasobanuraga gahunda uyu muryango ufite muri iyi minsi igamije gushyira mu bikorwa imyanzuro y’inama ya Afurika yunze ubumwe hagamijwe gahunda yo guharanira kugira Afurika ifite agaciro, ifite ubukungu, ifite amahoro kandi ifatanyije.
Yavuze ko ari muri urwo rwego uyu muryango wa Panafrican movement ugiye gushyirwa mu nzego zose z’imitegekere y’ibihugu bya Afurika byose bikaba bigamije kwikuramo imyumvire ya gikoloni abakoloni basize babibye mu banyafurika yo kwiyumva nk’abanyantege nke batagira icyo bashoboye.
Musoni yagize ati: "Kugirango umuntu agukolonize arabanza akakwereka ko uri igicucu, ukabyemera, nawe ukemera ko ari umuhanga, akakugaya ukamwubaha, akagutera ubwoba ukamutinya.
...Iyo bimeze bityo rero cyane cyane muri iyi si aho ubukungu bwahujwe aragucura yagucura noneho ugakena, kuko aba yaragushyizemo kugutanya, uko agutanyije imbaraga z’ubufatanye zikaba nkeya akagusiga, ni ngombwa rero ko bizabaho (ukwihuza no gusenyera umugozi umwe)"
Yakomeje agira ati: "Nkuko twabyemeranyije, tuzabanza twubake ubumwe bw’abanyagihugu bagize ibihugu bya Afurika, ariko kandi bumve ko iherezo ubumwe bwa Afurika ari bwo bwa ngombwa kugirango tutazahora turi abakene dutegekeshwa amategeko avuye ahandi atavuye mu bene gihugu b’icyo gihugu, ubwo rero bigomba kugerwaho byanze bikunze kuko bitagezweho tuzakomeza tubeho hafi yo kuba abacakara"
Yavuze ko abanyarwanda bagomba gufatira urugero kuri Nyakubahwa Perezida wa Repubulika y’U Rwanda Paul Kagame akaba ari na we muyobozi w’ikirenga wa Panafrican Movement Rwanda kuko ahora ababwira kwigirira icyizere no kwihesha agaciro kugirango abanyarwanda bashobore kubaka u Rwanda bifuza.
Musoni yavuze ko abantu bakwiye kumva ko abanyafurika na bo bafite agaciro kandi ko nibafatanya bazashobora kugira imbaraga zihangana n’ibihugu by’i Burayi haba mu bukungu, ubushoramari, mu bitekerezo n’ibindi, yavuze ko iki ari cyo gihe abanyarwanda bakwiye guhaguruka bakirogora ibyo abakoloni babashyizemo.
Yagize ati: "Ubushobozi buke bwa buri gahugu butuma bariya baturusha imbaraga cyane, nyamara dushyize hamwe natwe twaba ibihugu bifite abanyabwenge, imari, abantu benshi tugahangana bo ku isoko no mu bitekerezo, twajya muri LONI tukagira ibitekerezo"
...Ibyo ni ishema ryacu, tugomba kubiharanira twirogora ibyo abakoloni badushyizemo byo kumva ko tugomba kugendera ku bitekerezo byabo, kumva ko tugomba kwigaya, bamwe duhindura imisatsi yacu ngo duse na bo, abandi bakisiga ibibahindura, abandi bakumva kwigisha umwana ikinyarwanda ari ukumusubiza inyuma kandi ari ryo shingiro ry’ubunyarwanda"
Musoni yatangarije RBA ko kuri ubu hirya no hino mu turere hari intumwa z’uyu muryngo zagiye gusobanurira abanyarwanda uko uyu muryango ukora mu rwego rwo kubasobanurira icyerekezo cyawo cyo kubaka Afurika yifuzwa n’abanyafurika.
Nyuma hazatorwa inzego zihagarariye uyu muryango guhera mu rwego rw’umudugudu kuzamura ndetse n’izindi nzego nk’abikorera, inzego z’abagore, inzego z’urubyiruko, imiryango itari iya Leta na zo zikazashishikarizwa kwinjira no gutera inkunga uyu muryango.


text:
Uburyo butanu bwafasha umuntu kubabarira abamuhemukiye (igice cya kabiri) Ange Victor
“Hahirwa abanyambabazi kuko aribo bazazigirirwa” (Mat.5:7)
Mu gice cya mbere cy’iyi nyigisho twagerageje gusobanura kubarira icyo bishatse kuvuga mu mvugo ya Bibiliya; ariko tunakomoza ku ntambwe ya mbere ishobora kudufasha kubabarira, aho twasanze ko ari ngombwa gusonukirwa ko umuntu ari gatoza ku cyaha cyangwa ikosa rye, gusa nubwo bimeze gutyo hari igihe ingaruka z’icyaha zo zitaba gatozi ( zikagera no kubafite aho bahurira n’uwahemutse) , mu gice cya kabiri cy’iyi nyigisho turarebera hamwe izindi ntambwe enye:
2. KURENZA AMASO ABANTU TUKABONA SATANI
“Kuko tudakirana n’abafite amaraso n’umubiri, ahubwo dukirana n’abatware n’abafite ubushobozi n’abategeka iyi si y’umwijima, n’imyuka mibi y’ahantu ho mu ijuru.” (Ef.6:12)
Ubwo Yesu yabwiraga Petero ati, “Subira inyuma yanjye Satani” (Mat. 16:23), si uko Petero yari ahindutse Satani, ahubwo Yesu yarengeje amaso ibigaragara abona Satani wari urimo kongorera intekerezo za Petero, nk’uko yabigenje kuri Eva, Dawidi na Yuda Isikaryota (1 Ngoma 21:1; Yoh.13:27; 2 Kor.11:3). Nubwo twokojwe kamere y’icyaha na Adamu ( Rom. 5:12-14), nta muntu uvuka ari umurozi, umwicanyi, indaya, umujuru n’ibindi … Ibyo byose arabitozwa, abyigira ku bandi.
Kandi iyo agiriwe ubuntu akihana agaha ikaze Yesu Kristo mu buzima bwe, arahinduka akaba mwiza. Kimwe nuko ashobora kuba adakijijwe, ariko yararerewe mu muryango wa ba ngeso nziza.
Naherutse kunyura ahantu bubaka, mpabona kimwe mu bikoresho, nibuka ko ari kimwe mu byakoreshejwe mu marorerwa yo mu 1994. Nsanga rero ikibazo ni ababikoresha si ibikoresho ubwabyo. Abantu bameze nk’ibikoresho mu maboko y’ibinyabubasha bibiri: Imana na Satani. Iyo Imana ikoresha umuntu akora ibyiza, iyo umuntu ari maboko ya Sekibi arangiza gusa. Urugero intumwa Pawulo atarahura na Yesu Kristo, yahagarikiye abishe Sitefano, yakurubanaga abanyetorero abajyana muri gereza, ndetse akabahatira gutuka izina rya Yesu (Ibyak.7:60, 8:3, 26:9-11), ariko amaze gukizwa yabaye umuntu w’umumaro , akaba afatwa nka nimero ya mbere mu bantu bazanye impinduka mu Bukristo.
Ikibazo rero si uwo muturanyi wawe cyangwa uwo mukorana, ikibazo ni imbaraga ziri kumukoresha. Gandhi wo mu Buhindi yigeze agira ati, “Tugomba gutandukanya umuntu n’ibikorwa bye” Umuntu agirwa mubi cyangwa mwiza n’ibikorwa bye, niyo mpamvu yakomeje yemeza ko ari ngombwa kurwanya ibikorwa by’umuntu niba ari bibi aho kurwanya umuntu.
3. KWEREKA IMANA INTEGE NKE ZAWE
“Kuko aho intege ziri ari ho imbaraga zanjye zuzura.” (2 Kor.12:9)
“Nshobozwa byose na Kristo umpa imbaraga.” (Fil.4:13)
Hari ibintu tutapfa kugeraho turi mu mbaraga z’umubiri gusa, bityo ni ngombwa ko twisunga imbaraga z’Imana Ishoborabyose. Mu buryo bw’abantu, Mariya ntiyashoboraga kubyara adahuye n’umugabo, ari nayo mpamvu yari afite amatsiko ubwo Malayika Gaburiyeli yamubwiraga ko azabyara Yesu kandi yari akiri isugi. Maze Gaburiyeli aramubwira ati, “Umwuka Wera azakuzaho, n’imbaraga z’Isumbabyose zizagukingiriza.” (Luka 1:35).
Abisirayeli bava mu bunyage I Babuloni, bahuye n’urugamba rukomeye ubwo bongeraga kubaka urusengero, abanzi babo barabarwanya bikomeye, ku buryo Zerubabeli wari umuyobozi wabo yabonaga uwo mushinga umeze nk’umusozi muremure utabasha gushyigurwa, maze Imana imutumaho Zekariya muri aya magambo: “si ku bw’amaboko kandi si ku bw’imbaraga, ahubwo ni ku bw’Umwuka wanjye… Wa musozi munini we, wiyita iki? Imbere ya Zerubabeli uzaba ikibaya.” (Zek.4:6-7).
I Getsemani, Yesu yasenganaga umubabaro bisa naho yari ari kureba filime y’ibigiye kumubaho, maze kuko yari yambaye umubiri atangira gusenga agira ati, “Data, niba bishoboka iki Gikombe (Kubambwa ku musaraba) kindenge” (Mat.26:39, ubusobanuro bw’umwanditsi).
Nyamara mu mutima we yari azi neza ko nta yandi mahitamo afite kugira ngo asohoze gushaka kw’Imana, nicyo cyatumye yongera akavuga ati, “ariko bye kuba uko jyewe nshaka, ahubwo bibe uko wowe ushaka.” (Mat.26:39) Bityo kuko yisunze Imana mu isengesho, malayika uvuye mu ijuru amwongeramo imbaraga (Luka 22:43) aranesha.
Amagambo Yesu yabwiye bamwe mu bigishwa be, “Umutima niwo ukunze , ariko umubiri ufite intege nke,” (Mat.26:41)atugaragariza neza ko umuntu ashobora kuba azi icyo ijambo ry’Imana rivuga , urugero nk’ibijyanye no kubabarira umwanzi wawe; ariko akananirwa kubikora ku bw’intege nke za kimuntu (z’umubiri), aha rero niho hagaragarira umurimo w’Umwuka Wera, “KUDUSHOBOZA IBYO TUTASHOBORA MU MBARAGA ZA MUNTU” Aho kwishushanya nk’umuntu watanze imbabazi imbere y’abantu, nyamara mu mutima urimo ushengurwa no gusharirirwa, jya imbere y’Imana uyibwire ukuri kuri mu mutima, ntuyihishe ibyiyumviro byawe, urugero nk’uburyo wiyumva iyo uhuye n’uwaguhemukiye. Ni ukuri nusenga ubikuye ku mutima, ijuru rizagushoboza, kabone nubwo abantu baba babona bikomeye.
4. KUBAKIRA KU MAHAME Y’IJAMBO RY’IMANA
Ijambo ry’Imana ridusaba gufata iya mbere mu kubabarira
Ubwo naganiraga n’umuntu umwe, yarambwiye ati, “Ange, niteguye kubabarira ariko uwampemukiye naze abanze ansabe imbabazi.” Bibiliya ntitubwira ko Yesu yategereje abamushinyaguriraga n’abamubambye ku musaraba ko babanza kumusaba imbabazi, ahubwo akiri mu buribwe bukabije bw’imisumari, ibiboko, inzara n’inyota yateruye amagambo ati, “Data, ubababarire kuko batazi icyo bakora.” (Luka 23:34) Sitefano ntabwo yategerje ko abamuteraga amabuye babanza kumusaba imbabazi (erega no gusaba imbabazi biva ku mutima bitarimo kwishushanya ni ingabire y’Umwuka), ahubwo yarasenze ati, “Mwami ntubabareho iki icyaha.” (Ibyak.7:60)
Nk’uko Imana itategereje ko abari mu isi bayisaba imbabazi z’ibyaha byabo; ahubwo igafata iya mbere, igatera intambwe yo kutubabarira ubwo yoherezaga umwana wayo w’ikinege mu isi ngo aducungure, niko natwe dusabwa gufata iya mbere mu gikorwa cyo gutanga imbabazi. Tutabanje kurindira ko abaduhemukiye baza kuzidusaba. None se nibatabikora, ntabwo tuzababarira! Nitutabababarira na Data wo mu ijuru ntazatubabarira, ubwo amaherezo yaba ayahe? None se ubwo twe ntituba turi kwigirira nabi.
5. GUTINDA KU CYIZA KURUTA IKIBI
“Mbese hari uwasigaye wo mu muryango wa Sawuli, ngo mugirire neza ku bwa Yonatani?” (2 Sam.9:1)
Kubera gutsikamirwa n’imbaraga z’icyaha, usanga abantu batinda ku kibi kuruta icyiza. Nubwo Sawuli yatoteje Dawidi agerageza no kumwica ariko Imana igakinga ukuboko, Dawidi yubakiye ku neza ya Yonatani maze agirira neza Mefibosheti. Gutinda ku byiza umuntu waba umuziho (niba bihari), bijya byoroshya ubukana bushobora kunaniza umuntu gutanga imbabazi.
Umugabo yasanze umuvugabutumwa, amubwira amakosa y’umugore we ku buryo bari bamaze gufata icyemezo cyo gutandukana. Undi aramubwira ati, “ reka dukore imbonerahamwe y’ibyiza n’ibibi umugore wawe yakoze mbere yuko nkugira inama.” Uyu mugabo avuga ibibi yibuka ku mugore we, ngo ntibyarenze bitatu, ageze ku rutonde w’ibintu umugore yaba yarigeze akora bikamushimisha ngo yarabaze nibura agera kuri cumi na bitandatu. Umuvugabutumwa aherako aramubwira ati, “ Ngaho nawe gereranya izi mpande zombi wifatire umwanzuro ukwiye. ” Yahise afata icyemezo cyo gusubirana n’umugore we, kuko yasanze ibyiza biruta kure ibyo yitaga bibi.
Akenshi tunanizwa kubabarira nuko dutinda cyane turebera abantu mu ndorerwamu y’ibibi, ntitugire icyiza twibuka naho cyaba ari kimwe ngo nacyo tugihe agaciro. Ariko buriya Imana ihoza amaso ku makosa ya muntu gusa byagenda gute?
Kubarira bishobora kuba igikorwa cy’ako kanya, kimwe nuko bishobora kuba urugendo rw’iminsi itari mike umuntu atarashyikira neza kumva abohotse mu mutima, bitewe n’ubukana bw’ibyamubayeho. Ni nayo mpamvu dukwiriye kwirinda kwihutira guca imanza mu gihe tubonye mwene data utorohewe no kubabarira uwamuhemukiye. Inkuru nziza nuko tutari twenyine, Umwami Yesu Kristo yiteguye kutwambika imbaraga, za zindi Pawulo yakomojeho ubwo yagiraga ati, “Memenye n’ubwinshi bw’imbaraga zayo butagira akagero, izo iha twebwe abizeye nk’uko imbaraga z’ububasha bwayo bukomeye ziri, izo yakoreye muri Kristo ubwo yamuzuraga mu bapfuye,” ( Ef.1:19).
Mu ijwi rituje Yesu aragira ati, “Umuntu niyumva ijwi ryanjye agakingura urugi, nzinjira iwe dusangire.” ( Ibyah. 3:20). Emerera Yesu yinjire mu buzima bwawe, mu bibazo byawe, mu mateka yawe, bityo akurememo undi mutima ukubashisha gukora ugushaka kw’Imana.
Ange Victor UWIMANA
(+250)788552883/ (+250)725151463
Uwimana.ange@gmail.com


text:
Ese ujya wibuka ko umunsi umwe impanda izavuga abera bagataha?
“ Kuko Umwami ubwe azaza ,amanutse ava mu ijuru, aranguruye ijwi rirenga, hamwe n’ijwi rya Marayika ukomeye, n’impanda y’Imana, nuko abapfiriye muri Kristo, nibo bazabanza kuzuka, maze natwe abazaba bakiriho basigaye duhereko tujyananwe nabo tuzamuwe mu bicu gusanganirira Umwami mu kirere. Nuko rero, tuzabana n’Umwami iteka ryose.” 1 Abatesalonike 4:16-17
Iyi mpanda ni nk’ifirimbi izavuzwa mu rwego rwo guhamagara itorero cyangwa se abakijijwe ngo bazamuke bajye gusanganira Umwami Yesu mu bicu, kandi igitangaje ,nuko abazayumva ari abantu bakijijwe gusa, cyangwa se mu yandi magambo, n’abantu bakiriye Yesu nk’Umwami n’Umukiza wabo, ndetse bakemera ko abahindura bakaba ibyaremwe bishya. Abo bantu, ngo bamwe bazaba barasinziriye mu gitaka, cyangwa se barapfuye nkuko dukunze kubyita, uretse ko ku bantu bavuyemo umwuka barakijijwe, mu kirokore tuvuga ko baba basinziriye, kuko tuba twumva, impanda y’Imana ishobora kuvuga isaha iyo ariyo yose agakanguka. Imana ishimwe cyane.
Pawulo rero arandika ngo iyo mpanda nivuga , abapfiriye muri Kristo nibo bazabanza kuzuka ngo hanyuma abazaba bakiriho bahindutse ibyaremwe bishya nabo bahereko bazamuranwe nabo mu bicu gusanganira Umwami mu kirere!!! Imana ishimwe
Nkuko twizera ko ibyanditswe muri Bibiliya byose byahumetswe n’Imana, niko nanjye nizera ko iyi mpanda y’imperuka izavuga, kandi ngasenga nsaba Imana ngo nanjye nzayumve kandi Imana izabimfashamo!
Hari agatabo nigeze gusoma kitwa impanda y’imperuka, kanteye gutekereza ko nari nkwiriye kujya mpora niteguye kugirango ntazatungurwa. Umwanditsi wako gatabo yavuze ukuntu yarose ngo iyo mpanda yavuze , abona ukuntu abantu bibwiraga ko bahindutse batarahindutse basigaye batayumvise , bakaza kwisanga abandi bantu bagiye gusanganira Umwami bo basigaye, kandi ngo ibyo bintu byabereye mu isi hose kuko tuzi neza ko itorero rya Kristo riri mu isi hose, impinja ngo zavuye mu nda za ba mama wazo, abana bato bagiye, abakijijiwe neza bagiye….ngo yabonaga ari igihe cy’umubabaro kuko ngo abari basigaye bamwe bafataga abapasitori mu ijosi ngo bakabaziza ko batigeze bababwiza ukuri ko impanda y’Imana izavuga.
Aha navuga ko hari insengero nyinshi muri iki gihe utakumvamo ijambo kwihana ibyaha, cyangwa se kuba icyaremwe gishya, ahubwo bivugira iby’imigisha gusa, ibyo kuba abatunzi abandi amasaha yose y’amateraniro agashira barimo kuririmba indirimbo zo kuramya.
Hari ahantu nasengeye mbabera umushyitsi nuko baratubwira ngo mu ijuru abamarayika birirwa baramya Imana amasaha 24 /24 ngo none natwe dukwiriye gutangira kubyitoza tukiri mu isi! Si uko kuramya Imana ari bibi, ariko abantu bakwiriye no kwigishwa ko mu ijuru umuntu adapfa kujyayo gusa, kuko yaririmbye, ahubwo hari ibibanziriza kuramya Imana. Imana itugirire neza.
Icyampa njyewe nawe twumvise ijambo ry’Imana tugashobozwa guhora twiteguye maze tukazasanganira Umwami mu bicu.
Ibihe byiza


text:
Bibaho kuba umugore yakwangira umugabo we ko bakorana imibonano mpuzabitsina ndetse akaba anashobora kuyishaka gake birimo no kuyizinukwa burundu bitewe n'impamvu zitandukanye zirimo n'izo tugiye kurebera hamwe.
Imyitwarire nk’iyi ku mugore, ishobora guteza ibibazo byinshi mu muryango kuko gutera akabariro hagati y’abashakanye ari umusingi wo kurwubaka rugakomera.
Urubuga elcrema rwagaragaje impamvu zishobora gutuma umugore yanga imibonano mpuzabitsina kandi yarashatse.
1.Umunaniro ukabije
Umunaniro ukabije (stress) ni impamvu nyamukuru ishobora gutuma umugore ashaka gake cyane imibonano mpuzabitsina,iyo rero atabona umwanya wo kuruhuka bishobora kurangira ayizinutswe burundu.
Umunaniro ukabije wonyine ku mugore ushobora gutuma urugo rusenyuka igihe atajya yumva ashaka gukora imibonano mpuzabitsina.
2.Uburakari
Iyo hari amakimbirane hagati y’abashakanye, umugore ashobora kugira uburakari cyangwa urwango ku mugabo we kubera ibitagenda neza akazinukwa gukorana na we imibonano mpuzabitsina.
Ku bagore kugira ngo bashake imibonano mpuzabitsina bisaba ko ibyiyumviro byabo biba bimeze neza nta kimuhangayikishije; iyo rero hari ibitangenda ntashobora gushaka imibonano mpuzabitsina.
3.Igihe imibonano imubabaza cyane
Igihe umugore ababara uko akoze imibonano mpuzabitsina, bimuviramo kwanga urunuka icyo gikorwa kuko kimubabaza aho kumushimisha.
Hari igihe umugore iyo atagiye kwivuza agakomeza guhatiriza bigera igihe noneho bikamuviramo kuzinukwa no kutazongera gukora imibonano. Ni byiza kubikumira hakiri kare.
4.Igihe kidakwiriye
Bitewe n’aho muri n’ibihe murimo,umugore ashobora kukwangira ko mukora imibonano mpuzabitsina,wenda yahagaye cyangwa abona ko ari ahantu hadakwiriye kuba habera icyo gikorwa.
5.Igitutu kirenze cyangwa agahato
Gushyirwaho igitutu cyangwa agahato ku mugore na byo bituma yanga imibonano mpuzabitsina.
Igihe uhatira umugore wawe gukora imibonano mpuzabitsna , utamubajije uko yifuza ko byagenda, wenda ngo abe ari we uhitamo ku bushake bwe uko biri bugende,ashobora kuguhakanira akabyanga byose.
6.Igihe umugore yumva ko adakunzwe
Kuba umugore yakumva adakunzwe n’umugabo we ,bishobora gutuma atamwishimira akumva ndetse batakorana imibonano mpuzabitsina.
Igihe umugabo yibuka umugore we ari uko agize ubushake bw’imibonano mpuzabitsina, mu bindi bihe ntamwiteho, ni we uba yatumye umugore atamwishimira kuko umugore aba amufata nka rubanda rusanzwe aho kuba inshuti ye magara.
Abanyarwanda bavuga ko ‘ibuye ryagaragaye ritaba rikishe isuka’, ni byiza gukosora amakosa nk’ayo urugo rwawe rutarasenyuka.


text:
Ayo mahugurwa azibanda ku ngingo zitandukanye zirimo kuganiriza urubyiruko ku miyoborere n’iterambere. Ari kandi muri gahunda yo gutoza urubyiruko uwo muryango usanzwe ukora mu Rwanda kuva mu mwaka wa 2007, hagamijwe gutinyura urubyiruko, kurwigisha no kurwongerera ubushobozi.
Ayo mahugurwa azahabwa urubyiruko rubarirwa muri 650. Ari gutangwa mu byiciro ku bufatanye n’umuryango ‘Resonate’ usanzwe uhugura abagore mu bijyanye no kwiteza imbere kugira ngo babe umusemburo w’impinduka mu miryango yabo.
Icyiciro cya mbere cy’ayo mahugurwa cyahurije hamwe urubyiruko rugera ku 180. Rwasobanuriwe ibigize imiyoborere myiza n’indangagaciro zikwiye kuranga umuntu ufite icyerekezo kizima.
Buri wese mu bitabiriye ibyo biganiro asangiza bagenzi be indangagaciro ze akanasobanura impamvu yumva zikwiye kumuranga yifashishije ingero z’ibikorwa yagiye akora mu rwego rwo kuzisigasira.
Zimwe mu ndangagaciro bagiye basangizana zagarukaga ku kamaro ko kubaka umuryango ufite ubushobozi, gufasha abandi guhangana n’ingorane bahura na zo ndetse no guteza imbere ibiganiro bigamije amahoro.
Umuryango Imbuto Foundation urizihiza isabukuru y’imyaka 15 muri uyu mwaka. Mu gihe umaze, wagiye ukora ibikorwa bigamije guteza imbere imiryango ikennye binyuze mu burezi, ubuvuzi n’izindi gahunda ziteza imbere imibereho myiza y’abaturage.
Buri mwaka uwo muryango utegura ihuriro ry’urubyiruko riganirirwamo ingingo zitandukanye zirimo iz’iterambere n’imibereho myiza y’abaturage, ubukangurambaga, guhanga imirimo, kwigira ndetse n’ubumwe n’ubwiyunge.
Uyu mwaka urubyiruko rwagiye ruhurizwa mu mahugurwa yo kurwongerera ubushobozi, hibandwa ku rubyiruko ruri mu myuga itandukanye n’abanyeshuri bo mu mashuri makuru na za kaminuza bari hagati y’imyaka 20 na 29 bo mu ntara zose n’Umujyi wa Kigali.
Aya mahugurwa kandi agamije gushishikariza urubyiruko kugira uruhare mu miyoborere, by’umwihariko abanyeshuri bakaba bahabwa amasomo yabafasha kwitegura kuzinjira mu mirimo inyuranye nyuma yo kurangiza amashuri.


text:
“Iyo nza kumvira ababyeyi…”
Abacamanza 14:1-3; Abacamanza16:18-21
Ese byigeze bikubaho ko ko ugeramu gihe kibi maze ukicuza impamvu wakigiyemo? Cyari igihe washoboraga kwirinda kugeramo kuko nta n’ikimenyimenyi nta nyungu igaragara wari ubifitemo. Cyari igihe cyerekaga amaso yawe ibimenyetso ko kizakubyarira amazi nk’ibisusa, ariko uhitamo kwirengagiza ibyo bimenyetso maze ucyijandikamo. Umaze kugera muri icyo gihe, ni bwo urimo kuvuga ayamagambo ngo:
“Iyo nza kumvira ababyeyi…”
“Iyo nza gutega amatwi ibyo ababyeyi bageragezaga kumbwira none Simba…”
“Iyo nza gukora ibyo ababyeyi bambwiraga…”
“Iyo nza kumva, Simba ndi mu nzu y’imbohe; Simba naravunitse; simba ntagira aho ntaha, simba naravuye mu ishuri, simba naratwaye inda y’indaro, simba narirukanywe mu ishuri, ntibaba barandasiye mu kazi … iyo nza kumvira ababyeyi…”
Uzi ko Bibiliya itubwira mu Kuva 20:12 iti:“Wubahe So na Nyoko, kugira ngo uramire mugihugu Uwiteka Imana yawe iguha. Mu Befeso 6:1-3 Bibiliya igira iti: “Bana, mujye mwumvira ababyeyi banyu mu Mwami wacu, kuko ari byo bibakwiriye. Wubahe So na Nyoko (iryo ni ryotegeko rya mbere ririmo isezerano), kugira ngo ubone amahoro uramire mu isi.
“Iyo nza kumvira ababyeyi…”
Muri iri somo, tugiye kwigamo umugabo: iyo aza kumvira ababyeyi akabatega amatwi, agakora ibyo bamubwiraga, aba yaragize iherezo ryiza. Nyamara, yagize iherezo ribabaje. Kandi, uyumugabo mbabwira yitwaga Samusoni.
Kugeza ubu, abenshi muri twe bazi Samusoni uwo ari we. Samusoni azwi ho kuba yarabaye umwe mu bacamanza b’Isiraheli. Nk’umucamanza wa Isiraheli, intego ye nyamukuru yari ukubakiza amaboko y’ababisha babo, ari bo Bafilisitiya. Samusoni kandi azwi ho kuba yarabaye umunyamaboko kuruta abantu bose. Yari umuntu Imana yari yarahaye imbaraga zidasanzwe. Impamvu yari afite imbaraga zidasanzwe ni uko hari isezerano yari afitanye n’Imana. Urabona, Samusoni amaze kuvuka, yavutse ari Umunaziri.
Nk’Umunaziri, Samusoni ntiyagombaga gukora cyangwa ngo anywe igisindisha. Nta cyuma cyogosha cyagombaga kumugera ku mutwe,kuko ni mo Imana yari yarashyize imbaraga ze. Kandi biturutse ku musatsi we, Imana yamuhaye imbaraga zo kwicisha intare ibiganza bisa. Imanayamuhaye kandi imbaraga zo kuzirikanya imirizo y’ingunzu 300 maze azitwikisha umurima w’ingano z’Abafilisitiya. Imana yamuhaye imbaraga zo kunesha Abafilisitiya 1000 akoresheje urwasaya rw’indogobe. Ni koko Imana yahaye Samusoni imbaraga ziberaga mumusatsi we, ari nazo yeneshesheje Abafilisitiya.
Ariko mu Bacamanza 16:21, tubona umusatsi wa Samusoni wogoshwa, amaso ye anogorwa. Tubona Samusoni aboheshwa ingoyi maze agashyirwa mu nzu y’imbohe aho yasyaga ingano umunsi ukira. Mu yandi magambo, tubona umuntu waciye agahigo mu kuba umunyambaraga aneshwa agashinyagurirwa. Dore ikibazo, ni gute umunyambaraga kurusha bose ashobora kwisanga yaneshejwe ndetse ashinyagurirwa?
Ibyabaye kuri Samusoni byose byatewe na Delira kuko iyo Samusoni ataza gushodekana na we, umusatsi we ntuba warogoshwe; imbaraga ze ntiziba zaramushizemo, ndetse Abafilisitiya ntibaba baramushinyaguriye. Uko nakomeje kwitegereza ibyabaye kuri Samusoni, nafashe umwanzuro ko ari we watumye amaso ye anogorwa, ni we watumye bamushyira mu nzu y’imbohe, ni we watumye bamushyira ku ngoyi, ni we watumye bamugira umusyi w’ingano umunsi ukira. Ndavuga ko ari we wabyiteye kuko iyo aza kumvira ababyeyi be, ntaba yarashodetse n’umugore nka Delira.
Noneho, byumvikane ko Delira Atari we mugore wenyine wacuditse na Samusoni. Mu Bacamanza 14 Bibiliya itubwira ko yarongoye umukobwa w’i Timuna, ariko akamusenda mu gihe cy’iminsi irindwi gusa, ni bwo ahuye n’umukobwa wa maraya (Abacamanza 16:1-3). Dusoma ko Samusoni yacakiranye na Delira mu Bacamanza 16:4. Nureba neza urasanga abagore bose Samusoni yacudikaga na bo bari babi. Yego bagaragaraga neza, ariko ku mutima bari babi. Yego biteraga ibihumura neza bagahumura, ariko bari babi. Yego bambaraga neza, ariko bari babi. Samusoni ntiyari gucudika n’aba bagore iyo aza kumvira ababyeyi be.
Ikosa Samusoni yakoze ni uguha urwaho irari, ari na cyo cyamuteye gucudika n’abagore babi. Ibi ntibyari kumubaho iyo aza kumvira ababyeyi be (Abacamanza 14). Samusoni yari icyigenge. Igihe kimwe, Samusoni yatashye abwira ababyeyi ko yabengutswe umukobwa i Timuna, akaba ashaka kumurongora. Ariko uyu mugore yari Umufilisitiya, ubwoko bwaziranaga n’Abisiraheli kandi butasengaga Imana nyakuri nk’iya Samusoni.
Ababyeyi be baramubajije bati: “Mbese kuki wagombye kubenguka umukobwa w’i Timuna, nta mugeni uri mu bakobwa ba bene wanyu?” Mbese ntuzi ko Abafilisitiya badasenga Imana nk’iyawe? Ntuzi ko abakobwa b’i Timuna nta sezerano bafitanye n’Imana, kandi ko baramya ibishushanyo? Ni mpamvu ki washakira umukobwa mu Batimunakazi? Hano mu gihugu cyawe hari abakobwa beza ushobora kurongora. Ni kuki udahitamo umwe mu bakobwa bo mu gihugu cyawe?
Ariko Samusoni arabasubiza ati: “Nsabira uwo kuko ari we nkunda cyane.” Ni mwiza. Ahumura neza. Yambara neza. Ni we wenyine nshaka. Samusoni ntiyashatse gukurikiza inama z’ababyeyi be, nk’uko tubisoma mu Bacamanza 14:5. Hatubwira ko we na se na nyina bamanutse bakajya i Timuna.
Mu Bacamanza 16:4 hatubwira ko hanyuma yabengutse umugore wo mu gikombe cya Soreka. Samusoni amaze gusuzugura inama z’ababyeyi be, yafashe urugendo aramanuka ajya i Soreka. Yaramanutse. Yaramanutse ajya i Timuna, maze ageze mu gikombe cya Soreka ahura na Delira, aramanuka. Aha harimo isomo: nuhitamo kutumvira inama ababyeyi bawe bakugira, uzajya usanga mu buzima bwawe umanuka, umanuka, umanuka. Si ibyo gusa, igihe cyose udashaka gukora ibyo Imana ikubwira, uzajya usanga umanuka, umanuka, umanuka.
Noneho menya iki: mu gihe Samusoni yabwiraga ababyeyi be ko yabengutse umukobwa w’i Timuna akaba ashaka kumurongora (Abacamanza 14), hari ibintu bigera muri 4 yananiwe gusohoza: Icya mbere, ntiyari azi uko umugore yitwa (byibura, mbere y’uko upanga n’umuntu kurushinga, banza umenye izina rye); icya kabiri, ntiyigeze afata igihe cyo kumenyana na we; ntiyigeze afata igihe ngo amenye inshuti ze. Ingaruka zo gusuzugura ababyeyi be no kudafata igihe ngo amenyane n’uwo mukobwa, zabaye ko bubatse urugo mu minsi irindwi gusa. Urushako rwarababihiye ku buryo Samusoni yasize umuogore we ababaye maze akisubirira kubana n’ababyeyi be.
Ngaho nawe reba. Samusoni asize umugore we asubiye iwabo. Iki nacyo kitwereka ko Samusoni yari yarongoye adashyitse kuko umugabo iyo afashe umwanzuro wo kurushinga yiyemeza no kwirengera ingaruka zose zizavamo. Bibiliya itubwira ko iyo umugabo yiyemeje kurushinga asiga se na nyina akabana n’umugore we akaramata bombi bakaba umubiri umwe (Itangiriro 2:24). Ariko Samusoni yashoboraga kwirinda kugwa muri uyu mutego iyo aza kumvira se na nyina.
Ijambo ry’Imana ritubwira ko iyo umuntu asenze cyangwa asenzwe atagomba kwihutira gushaka atabanje gukira icyo gikomere, ariko tubona Samusoni ahita yihutira gushaka undi mugore. Turahita tubona acudika n’umugore wa maraya w’i Gaza (Abacamanza 16:1-3) Twongera kumubona ku murongo wa 4 w’icyo gice abenguka umukobwa witwaga Delira utarigeze amuha umwanya wo gukira igikomere yavanye mu rukundo rwa mbere. Ibi byamuteye gukomeza amakosa nk’aya mbere. Byose ni ingaruka yo kutumvira ababyeyi. Delira yari umuntu Samusoni yashoboraga kwirinda kuko Bibiliya itubwira ko Samusoni yamukundaga ariko Delira atamukunda. Uko byagenda kose, yaramusuzuguraga.
Delira ntiyitaga ko amusohokanye; ntiyitaga ko amuguriye uturabyo; ntiyitaga ko amusomye hato na hato. Ntiyamukundaga rwose. Mu by’ukuri, yashakaga ko Samusoni apfa kugira ngo atongera kunesha Abafilisitiya maze bagaseba. Igihe abatware b’Abafilisitiya bahaga Delira ifeza nyinshi ngo abamenyere aho imbaraga za Samusoni ziri maze bamuneshe, ntiyatindiganije gukora icyo kiraka.
Nturebe ko umuntu agusekera, mugakubita agatwenge, ntaho bihuriye no kuba agukunda. Samusoni ntiyagombaga gucudika n’umugore utubaha Imana; udafitanye nayo isezerano. Bibiliya itubwira neza mu 2 Abakorinto 6:14 iti: “Ntimugafatanye n’abatizera mudahwanye. Mbese gukiranuka no gukiranirwa byabana bite? Cyangwa umucyo n’umwijima byabana bite? Ibi ni byo ababyeyi ba Samusoni bamubwiraga mu Bacamanza 14. Bamubwiraga ko umukozi w’Imana usizwe, ufitanye isezerano nayo agomba gushakana n’umukobwa usenga Imana nk’iye, bityo ufitanye nayo isezerano. Ariko umutima wa Samusoni wari waratwawe n’abakobwa batubaha Imana, badafitanye nayo isezerano, kandi ibi byamukururiye akaga mu buzima bwe.
Noneho dore ikibazo: Mbese niba Samusoni yari azi ko atagomba kurongora umukobwa w’i Timuna; wa maraya, cyangwa Delira, byari ngombwa ko Imana imusanga ngo ibimubuze?
Yego byashoboka, kandi koko Imana yaramusanze: bwa mbere, Imana yamusanze inyuze mu babyeyi be; bwa kabiri, Imana yakoresheje intare yitambika mu nzira ubwo yamanukaga ngo ahure n’umukobwa i Timuna. Imana yaburiye Samusoni ubwo urushako rwe rwa mbere rwagendaga nabi. Imana yaburiye Samusoni ubwo yavaga mu maboko y’Abafilisitiya mu ijoro ari mu rugo rwa maraya. Bwa nyuma, Imana yaburiye Samusoni ubwo uwitwaga umukunzi we Delira yageragezaga kumenya aho imbaraga ze ziba ngo amucogoze amugire nk’abandi. Biragaragara ko Imana yaburiye Samusoni kenshi, ariko kenshi yakoreshaga Ijambo ryayo, cyane cyane inyujije mu babyeyi be.
Zaburi 119:9 iravuga iti: “Umusore azeza inzira ye ate? Azayejesha kuyitondera nk’uko Ijambo ryawe ritegeka.”
Imigani 6:20-27 hagira hati: “Mwana wanjye, komeza icyo so yagutegetse kandi we kureka icyo nyoko yakwigishije. Uhore ubikomeje ku mutima wawe, ubyambare mu ijosi. Nugenda, bizakuyobora; nujya kuryama bizakurinda, kandi nukanguka bizakubwiriza. Kuko itegeko ari itabaza, amategeko ari umucyo, kandi ibihano byo guhugura ari inzira y’ubugingo; byakurinda umugore w’inkozi y’ibibi, no gushyeshya k’ururimi rw’umunyamahangakazi. We kwifuza ubwiza bwe mu mutima wawe, kandi ntukunde ko akwicira ijisho. Kuko maraya akenesha umuntu agasigara ku gasate k’umutsima, kandi umugore usambana ahiga ubugingo bw’igiciro cyinshi. Mbese umuntu yashyira umuriro mu gituza cye imyambaro ye ntishye? Cyangwa hari uwabasha gukandagira amakara yaka, ibirenge bye ntibibabuke? Igisubizo cy’iki kibazo ni oya. Uzashya, kandi ibi ni byo byabaye kuri Samusoni. Yahiye azize kutumvira se na nyina.
Nyamara, n’ubwo Samusoni yakomeje kwijandika mu butagira umumaro, Imana yakomeje kumukunda no kumwitaho. Imana yakomeje kumukoresha iby’icyubahiro cyayo. Imana yakomeje kumukoresha mu kunesha Abafilisitiya. Ku bw’ibyo, Imana ikomeza kudukunda no kutwitaho n’aho twaba mu byaha. Izakomeza kudukoresha iby’icyubahiro cyayo. Ariko wibuke iki: “Ingaruka z’ibibi twakoze ziradutegereje. Nk’uko byagendekeye Samusoni wanze kumvira ababyeyi be, natwe iyo tuyobye inzira z’Imana ingaruka zitugeraho. Ariko Imana ni umutunzi w’imbabazi n’ibambe. Izatubabarira nitwihana tukayisaba imbabazi. Izatwongera amahirwe yo gukora ibyiza kuko yuzuye ibambe kandi urukundo rwayo rukaba ari urw’iteka ryose. Ni yo mpamvu dukwiye gutunga Yesu Kristo mu bugingo bwacu, kandi tukaguma mu bihe byo gusenga no mu ijambo ryayo kugira ngo biturinde kwijandika mu ngeso zadutandukanya na yo zikanatuvanaho ubwiza bwayo.
Icyigisho cya Charles McCall
Simeon/agakiza.org


text:
“….Ahubwo hamwe n’ikibagerageza izabacira akanzu…” 1 Abakorinto 10:13
Mbere y’uko umusirikare yoherezwa ku rugamba, habanza kubaho gutozwa.
Buri gitondo abandi bakiryamye, we aba yiruka imisozi, yurira ibiti, aca mu byondo, mu rusaku rw’amasasu, ahabwa amabwiriza n’abamukuriye n’ubwo yaba atabishaka,… muri make aba akora ibintu ashaka cyangwa adashaka.
“….Ahubwo hamwe n’ibibagerageza izabacira akanzu, kugira ngo mubone uko mubasha kucyihanganira.” Imana irashaka abantu babasha kwihanganira imyitozo, kugira ngo ibone kubohereza ku rugamba. Buri kibazo cyose, Imana igifitiye igisubizo.
Ariko gishobora kutaba icyo wowe utekereza. Amayeri ya Satani ni ukugushukashuka agamije kugutsinda. Gutsinda urugamba si ukuruhunga ahubwo ni ugushikama. Gushikama mu kwizera, ni ryo banga ry’intsinzi.
Igihe imiryango ya gereza Pawulo na Silasi bari bafungiyemo yafungukaga, basobanukiwe neza umugambi w’Imana kuri bo utari uwo gucika, ahubwo wari uwo kuhaguma ngo umucungagereza n’umuryango we bakire Kristu.
Rimwe na rimwe, n’ubwo uba ubona inzira y’ubusamo, Imana iba ishaka ko uguma aho uri ngo igukoreshe yihesha icyubahiro.
Nubwo ibitugerageza byarushaho kwiyongera ariko inkuru inshimishije ni uko Imana icira abantu bayo akanzu, kugira ngo iborohereze mu bibagerageza bitari bimwe.
Yesu yabaye mu isi azi uko imeze n’ibirushya biyirimo niyo mpamvu adashobora kutureka burundu nubwo yakwemera ko bitubaho. Ariko ubwo yageragejwe abasha no gutabara abageragezwa bose.
Ukomere ibyo urimo byose uzabona Imana kandi mu gihe itaraza gukuraho ibikugerageza izaba iguciriye akanzu kugira ngo umutima utarushajo kwiheba, Imana ntiyaduta, ntiyaduhemukira ni umubyeyi wacu kunmwanywa na nijoro.


text:
Atangiza ku mugaragaro igiterane cya AFURIKA HAGURUKA ku nshuro ya 17, Intumwa Dr Paul GITWAZA yavuze ko bahabwa iyerekwa ryo guhaguruka kwa Afurika ikarabagirana kandi ikigira haba mu bukungu, mu buzima, politike n’ibindi babifashe nk’inzozi urebye ibyaberaga muri Afurika muri icyo gihe.
Africa Haguruka ni igiterane ngarukamwaka gitegurwa na Authentic Word Ministries ku bufatanye na Zion Temple Celebration Center ubu ikaba iri kuba ku nshuro ya 17 aho Apostle Gitwaza yatangaje ko Ntabandi bazubaka Africa uretse abanyafrica ubwabo.
Iki giterane kikaba cyaratangiye kuri iki cyumweru italiki ya 24/07/2016 kiri kubera kuri stade ya IPRC Kicukiro ( ahahoze hitwa Eto Kicukiro ) Umuyobozi mukuru wa Authentic Word Ministries ndetse na Zion Temple Celebration Center ku Isi Apostle Dr Paul Gitwaza akaba yatangaje ko Africa izubakwa nabana bayo abinyujije mu ijambo yigishije ku munsi wo gufungura uyu muhango.
Apostle Gitwaza n’umusemuzi we Pasteur Barbara
Yagize ati : “ duhabwa iri yerekwa muri 2000 twabifashe nk’inzozi kuko hari ibibazo byinshi byari byugarije Afurika, amarira yari menshi, icyizere cyari ntacyo, umubare w’abagore bapfa babyara bagapfana nabo bendaga kubyara wari mwinshi,umubare w’abarwayi wari mwinshi aho abantu bararaga ku mabaraza y’inzu zo kwa muganga kubera kubura aho baryama, 4,000,000 z’abana bavukaga bapfaga batagejeje ku myaka ibiri, hari mu gihe banki y’isi yari yatangaje ko imyaka ya za 80 na 90 ari imyaka yabaye impfabusa kuri Afurika, 1/3 cy’abana bari bugarijwe n’indwara z’imirire mibi, 1/3 cy’abana ntibashoboraga kujya mu mashuri abanza. Muri ibi bibazo nibwo Imana yatubwiye ko tugomba guhaguruka tukavuga ko Afurika igiye guhaguruka.”
Yakomeje agira ati : “ ariko nyuma y’imyaka icumi gusa dutangiye igiterane cya Afurika haguruka hari byinshi byatweretse ko ibyo twabwiwe n’Imana atari inzozi ahubwo ari ukuri Imana yo ubwayo izashyirwa ari uko igushohoje Afurika igahaguruka. Nyuma y’iyo myaka Afurika niwo mugabane wabaye uwa mbere ku isi mu gushorwamo Imari, ishoramari ryariyongereye aho miriyari 182 z’amadorari z’ashowe mu mishinga itandukanye muri Afurika kandi zigashorwa n’abanyafurika, naho miriyari 247 z’amadorari zigashorwa mo n’abanyamahanga, ibihugu byinshi byashyizeho icyerecyezo cyaho ubuzima bw’igihugu bwerecyera, Vision2020, 2025, 2030 ndetse n’afurika yunze ubumwe yashyizeho Vision2063.
Mu myaka ma kumyabiri n’ibiri gusa u Rwanda ruvuye muri Jenoside rwakiriye Inama y’Afurika yunze ubumwe, hari amazumeza nawe ureba ukumva utewe ishema no kwitwa umunyarwanda.
Umuyobozi wa Panafricanism Movement abona igiterane Afurika Haguruka Ko aricyo igisubizo cyonyine cyo Guhaguruka kwa AFURIKA.
Bishop John Rucyahana uhagarariye Psnafrican Movement mu Rwanda yari ahari.
Umuyobozi wa Panafurika mu Rwanda Musenyeri John Rucyahana wari witabiriye iki giterane yagize ati : “ Panafurika na Afurika haguruka ntibitandukanye uretse ko Afurika Hagurika iri mu mwuka kandi ikizatera afurika kwiyubaka ni ukuzamenya icyo iricyo mu Mana. Umunsi Afurika yisobanukiwe, ikamenya ubwiza, ubutunzi Imana yayihaye izahaguruka kandi izagira agaciro.
Ntawe tubisabira uburenganzira ngo Afurika ive mu bukene, mu gusabiriza, mu macakubiri n’imiyoborere mibi, ntitugomba gusaba ibyo dufitiye uburenganzira, gusa Abanyafurika bagomba kumenya ko agakiza ko muri KristoYesu ari imbumbe y’ibyo bakeneye byose kandi ko umunsi bubashye Imana, bakubaka ku mahame y’ijambo ryayo Afurika I zahaguruka ikarabagirana.” Yakomeje agira ati : “ abayobozi b’amadini n’amatorero y’abizera bagenzi banjye, ndabasaba guhaguruka tugahuriza hamwe kandi tugasuzuma umumaro wacu mubyo dukora mu kubaka agaciro ka Afurika, ubukungu butanyeganyega, no kudasuzugurwa.”
Yifashishije icyanditswe kiri muri Mariko 10:46-50, yerekanyeko umuryango ariwo shingiro rya byose niwo musingi w’igihugu n’itorero kandi niwo rerero ry’abazahagarara ku misozi irindwi yose igize ubuzima bw’igihugu. Ariko ikibabaje ni uko uyu munsi indangagaciro z’imiryango nyafurika ziri gusenyuka ngo ni iterambere ! Nyamara gusenyuka k’umuryango ni ugusenyuka kw’ishyanga.
Umuryango wananiwe inshingano abana bawusohokamo bakajya ku muhanda bagasabiriza. Yagize ati : “ iyi mpumyi ivugwa yari umwana wa Timayo niyo mpamvu yitwaga Bartimayo kubera ko umuryango wananiwe kumwitaho yagiye ku muhanda akajya yirirwa asabiriza, ntiyabonaga ariko yarazi kuvuga cyane asabiriza, yumvaga aho abantu baturutse akabasaba baba bamwitayeho cyangwa batamwitayeho.
Uku niko abanyafurika bameze bazi kuvuga cyane ariko ntayerekwa kubera kubura iyerekwa duhora dusabiriza.” Kutagira iyerekwa ahubwo tukavuga cyane ibintu bitajya mu bikorwa, kwirirwa dusabiriza n’ibindi nibyo bidindiza ihaguruka rya Afurika.
Mu gusoza ijambo rye yavuze ko bishoboka cyane Ko Afurika iva mu maboko y’abayikolonije nkuko na Isirayeli yavuye muri Egiputa gusa ngo birasaba ubwenge, ubwitonzi n’ubushishozi ndetse n’imbaraga z’Imana kuko amaboko adukolonije akomeye ariko nitwisunga Imana izatubasisha, intumwa yerekanye ko amakiriro y’Afurika ari mu mahitamo y’abanyafurika bagahitamo kubaka amahame n’ibyo bategura gukora byose ku kubaka umuryango wubaha Imana kandi ko igihe cyose ibyo abanyafurika bazakora bazavanamo Imana ntaho bizagera ariko nibahitamo guhamagara Imana nka Bartimayo izabitaba, ibahe iyerekwa kandi ibashyire mu nzira ibageza ku masezerano. Yagize ati : “Uwiteka azatubashisha kugirango twubake Afurika dusabe Imana iduhumure tugire iyerekwa nk’uko Bartimayo yasabye. Dukeneye guhumuka abanyafurika tukava mu gusabiriza !!! Tuve iruhande rw’inzira maze tujye mu nzira. Afurika ntabwo iri mugitereko cyayo ariko Yesu arifuza ko ijya mu gitereko cyayo kandi iki nicyo gihe”.
Asaph Music International niyo yayoboye kuramya no guhimbaza.
Umufasha wa Apostle Gitwaza Angelique yifurije abantu kwakira imigisha Imana ibabikiye.
Tubibutse ko igiterane cya Afurika Haguruka cyatangiye kuri iki cyumweru taliki ya 24/7 kikaba kizasozwa ku cyumweru taliki ya 31/7/2016. Mu gitondo saa tatu kugeza saa saba kibera kuri Zion Temple mu Gatenga naho ku mugoroba kikabera kuri Stade ya Eto Kicukiro kuva saa kumi kugeza saa moya n’igice. Ku baba mu mahanga n’abatuye kure mushobora kugukurikirana Online kuri www.authentic-tv.com .
Tuzakomeza kubagezaho ibiri kwigishwa muri iki giterane.
Imana ibahe umugisha.
Article by Jean Baptiste Tuyizere
Abahuzabikorwa ba DASSO muri Nyamagabe basabwe kwibanda ku gukumira...
Umunani bafunzwe bazira kugerageza guha ruswa abapolisi
Perezida Kagame yibukije abayobozi ko Imana yabaremanye ubushobozi
Babiri bafunzwe bakekwaho guha ruswa abayobozi b’inzego z’ibanze
Umunyamakuru Shyaka Kanuma wafashwe atorotse yasabiwe kuburana...
18-01-2017br>
Guterana amagambo hagati ya Donald Trump n’Inzego z’Ubutasi bizagarukira he...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...
14-01-2017br>
Press Conference : Intambara yongeye kurota hagati ya Donald Trump...


text:
sam.
11
déc.
2010
ISOMO RYA MBERE
Isomo ryo mu gitabo cy’Umuhanuzi Izayi (Iz 35, 1-6a.l0)
lUbutayu n’ubutaka bubi nibuhimbarwe, amayaga anezerwe kandi arabye indabyo. 2Natwikirwe n’indabyo zo mu mirima, nasabagire, abyine kandi atere urwamo rw’ibyishimo. Uhoraho yayagabiye Ubwiza bw’ imisozi ya Libani, uburabagirane bwa Karumeli n’ubwa Sharoni, kandi abantu bakazareba ikuzo ry’Uhoraho, ububengerane bw’Imana yacu. 3Nimukomeze amaboko yananiwe, mutere imbaraga amavi adandabirana, 4mubwire abakutse umutima muti «Nimukomere mwoye gutinya; dore Imana yanyu. Ije guhora abanzi banyu, ni cyo gihembo cyanyu. Iraje ubwayo kubakiza.»
5Nuko impumyi zizabone, n’ibipfamatwi bizumve. 6aAbacumbagira bazasimbuke nk’impara, n’iminwa y’ibiragi itere urwamo rw’ibyishimo. 10Abakijijwe n’Uhoraho bazatahuka, bagere i Siyoni batera urwamo rw’ ibyishimo. Ku ruhanga rwabo hazabengerana ibyishimo bitazashira, ibinezaneza n’umunezero bibasanganire, agahinda n’amaganya bizahunge.
ZABURI (Zab 146 (145), 7, 8,9ab.10a)
Inyik/ Nyagasani, ngwino udukize.
Uhoraho arenganura abapfa akarengane,
abashonji akabaha mugati,
Uhoraho abohora imfungwa.
Uhoraho ahumura amaso y’impumyi,
Uhoraho agorora ingingo z’abahinamiranye,
Uhoraho agakunda ab’intungane.
Uhoraho arengera abavamahanga,
agashyigikira imfubyi n’umupfakazi,
Uhoraho ni nyir’ingoma ubuziraherezo.
ISOMO RYA KABIRI
Isomo ryo mu ibaruwa ya Mutagatifu Yakobo (yak 5, 7-10)
7Bavandimwe, nimwihangane kugeza igihe Nyagasani azazira. Nimwitegereze umuhinzi ukuntu yihangana ategereje ko ubutaka bwe bubyara umusaruro mwiza; akihangana ubutarambirwa. 8Namwe rero nimwihangane, mwikomeze umutima kuko isesekara rya Nyagasani riri hafi. 9Bavandimwe, ntimukijujute bamwe ku bandi kugira ngo mudacirwa urubanza; dore umucamanza ahagaze imbere y’umuryango. 10Bavandimwe, ku byerekeye ububabare n’ubwiyumanganye, nimufatire urugero ku bahanuzi bavuze mu izina rya Nyagasani.
IBANGONDIRIMBO RIBANZIRIZA IVANJILI (Lk 1, 76; Yh 1, 7)
Alleluya Alleluya.
Yohani, umuhanuzi w’Umusumbabyose yaraje,
kugira ngo ategure inzira ya Nyagasani,
kandi abe n’umuhamya w’Urumuri.
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 11,2-11)
Muri icyo gihe, 2Yohani aho yari mu buroko amaze kumva ibyo Kristu akora, yohereza babiri mu bigishwa be kumubaza bati «Mbese uri Wawundi ugomba kuza, cyangwa dutegereze undi?» 4Yezu arabasubiza ati «Nimugende mutekerereze Yohani ibyo mwumva n’ibyo mubona : 5impumyi zirabona, abacumbagira baragenda, ababembe barakira, ibipfamatwi birumva, abapfuye barazuka, n’abakene barigishwa Inkuru Nziza. 6Hahirwa utazagushwa n’ibyo nkora!»
71zo ntumwa zitirimutse, Yezu abwira rubanda ibya Yohani ati «Mwagiye kureba iki mu butayu? Urubingo se ruhungabanywa n’umuyaga ? 8Mwagiye kureba iki? Umuntu se wambaye imyenda y’agatangaza? … Abambaye iy’agatangaza se ko batuye mu ngoro z’abami! Nk’ubwo se mwagiye kureba iki? Umuhanuzi se? Koko rero ndabibabwiye, ndetse atambutse umuhanuzi. 10Ni we banditseho ngo ‘Dore nohereje intumwa yanjye imbere yawe kugira ngo izagutegurire inzira.’ 11Ndababwira ukuri: mu bana babyawe n’abagore ntihigeze kuboneka uruta Yohani Batisita; nyamara umuto mu Ngoma y’ijuru aramuruta.»


text:
sam.
24
sept.
2011
ISOMO RYA MBERE
Igitabo cy’Umuhanuzi Baruki (Bar 4, 5-12.27-29)
5Ikomezemo ubutwari, muryango wanjye, wowe Israheli ikesha kutibagirana ! 6Mwagurishijwe mu mahanga atari ukugira ngo murimbuke, kuba mwararakaje Imana byatumye mugabizwa abanzi banyu. 7Ni koko mwarakaje Uwabaremye, mutura ibitambo Sekibi n’abayo, aho kubitura Imana. 8Mwibagiwe Imana ihoraho yabagaburiye, mutera agahinda Yeruzalemu yabareze. 9Yabonye uburakari bw’Imana bubagwiririye iravuga iti « Baturanyi ba Siyoni nimwumve, Imana yanteye agahinda kenshi. 10Nabonye abahungu banjye n’abakobwa banjye bajyanwa bunyago, babitejwe n’Uhoraho. 11Nari narabareze mu byishimo, ariko narabaretse baragenda, nsigarana agahinda n’umubabaro. 12Ntihagire n’umwe unyishimaho, jye w’umupfakazi watereranywe na benshi ; ndi mu bwigunge kubera ibicumuro by’abana banjye kuko birengagije amategeko y’Imana. 27Nimukomere bana banjye, kandi mutakambire Imana, kuko Uwabateje ayo makuba azashyira akabibuka. 28Nk’uko kera mutashidikanyije kwitarura Imana, ubu nimube ari ko muharanira kuyigarukira, ndetse mubikorane umwete, uruse incuro cumi ubute bwanyu bwa mbere. 29Koko rero, Uwabateje ibi byago ni na we uzabakiza, anabazanire ibyishimo bizahoraho.»
ZABURI (Zab 69 (68), 33-34, 36.37b)
Inyik/ Uhoraho yumva abatishoboye.
Abiyoroshya nibabibona bazishima bati
« Mwebwe abashakashaka Imana, murakagwira !»
Kuko Uhoraho yumva abatishoboye,
ntatererane abe bari ku ngoyi.
Kuko Imana izarokora Siyoni,
ikazasana imigi ya Yuda,
bakahasubirana, bakahatunga ;
maze abakunda izina ryayo bakahatunga.
IBANGONDIRIMBO RIBANZIRIZA IVANJILI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
kuko wahishuriye abaciye bugufi, amabanga y’Ingoma yawe.
Alleluya.
IVANJILI
+ Luka (Lk 10, 17-24)
Muri icyo gihe, 17abigishwa uko ari mirongo irindwi na babiri bagaruka bishimye cyane, bavuga bati «Mwigisha, na roho mbi ziratwumvira kubera izina ryawe. » 18Arababwira ati « Koko nabonaga Sekibi ahanuka ku ijuru nk’umurabyo. 19Dore mbahaye ububasha bwo kuribata inzoka na za manyenga, n’ubwo gutsinda umwanzi wese kandi nta kizashobora kubahuganya. 20Nyamara ntimwishimire ko roho mbi zibumvira, ahubwo nimwishimire ko amazina yanyu yanditse mu ijuru. » 21Ako kanya Yezu ahimbazwa na Roho Mutagatifu, maze aravuga ati « Dawe, Mutegetsi w’ijuru n’isi, ngushimiye ko ibyo wabihishe abanyabwenge n’abahanga, ukabihishurira abaciye bugufi. Koko Dawe, ni ko wabyishakiye. 22Byose nabyeguriwe na Data, kandi nta we uzi Mwana uwo ari we , keretse Data, nta n’uzi Data uwo ari we keretse Mwana, n’uwo Mwana ashatse kubihishurira.» 23Hanyuma ahindukirira abigishwa be, ababwirira ukwabo ati « Hahirwa amaso abona ibyo muruzi ! 24Ndababwira ukuri : abahanuzi benshi n’abami benshi bifuje kubona ibyo muruzi ntibabibona, no kumva ibyo mwumva ntibabyumva. »


text:
Bugesera : Kubegera bagakemurirwa ibibazo ni inkingi ikomeye y’imiyoborere myiza
Â
Abaturage b’umurenge wa Kamabuye mu karere ka Bugesera baratangaza ko kuba ubuyobozi bubegera bukabafasha gukemura ibibazo baba bafite ari inkingi ikomeye y’imiyoborere myiza, itandukanye n’iyo hambere, aho nta muyobozi wafataga umwanya we ngo aganire n’abo ayobora.
Ibyo babitangaje nyuma y’uko abayobozi mu karere ka Bugesera hamwe n’itsinda yarayoboye ku mugoroba wo kuwa 30/01/2013 babegereye bakabafasha gukemura bimwe mu bibazo bahura nabyo.
Ibi ngo bibagaragariza imiyoborere myiza igihugu cyimirije imbere, ari nabyo bigaragarira mu bikorwa by’iterambere bagenda begerezwa nk’uko Kayibanda Joseph umwe mu batuye Kamabuye abivuga.
Abaturage bari benshi
Ati “ ubuyobozi dufite butandukanye n’ubwa mbere kuko mbere abayobozi twabasangaga mu biro byabo nabwo kugirango ubabone bikaba bikomeye cyane ari uko ab’ikigihe nibo batwisangira aho dutuye bakaza gukemura ibibazo dufiteâ€.
Abaturage kandi ngo bishimira uburyo abayobozi mbere yo gukemura ibibazo babanza kubisesengura hanyuma bakabaza n’impande nyinshi zirebwa n’icyo kibazo.
Ibibazo by’agateranzamba muri uwo murenge wa Kamabuye, ibyo byibanzweho n’abaturage babigaragariza umuyobozi w’akarere ka Bugesera hamwe n’itsinda rishinzwe gukemura ibibazo by’abaturage, cyane cyane muri uku kwezi kwahariwe imiyoborere myiza, ibyinshi byibanze ku masambu.
Amwe muri ayo masambu yari yaratijwe Abarundi, nyuma ya Jenoside yakorewe abatutsi mu 1994 ntibagaruka, agasaranganywa n’Abanyarwanda bari bahungutse nyuma ya Jenoside n’abahungutse mu mwaka wa 1997, barahunze mu 1994 nk’uko umuyobozi w’akarere ka Bugesera Rwagaju Louis.
Ati “ andi masambu ni ayagaragaraga ko adafite beneyo barahunze ntibagaruke. Bimwe muri ibyo bibazo byagiye bigezwa mu nkiko ndetse zikanabifataho imyanzuro, ariko n’ubwo byakemuwe n’inkiko, ntibyabujije ko bene byo babona abo bayobozi ku rwego rw’akarere ka Bugesera bakongera kubigarura, ariko nabo twabateze amatwi turabasubizaâ€.
Umuyobozi w’akarere ka Bugesera Rwagaju Louis avuga ko ubu buryo bwo kwegera abaturage hakumvwa ibibazo byabo, bikanasesengurwa ari uburyo bwiza bwo kubaha serivise nziza.
Aho abo bayobozi bagenda hose bakemura ibibazo usanga akenshi byiganjemo ibirebana n’amasambu kuko ari nabo usanga biteza umutekano muke mu baturage.


text:
Humura uzabona ibyiza biruta ibyo
Yesu aramusubiza ati “Mbese wijejwe n’uko nkubwiye yuko nakubonye uri munsi y’umutini? Uzabona ibiruta ibyo.” Yohana 1:50
Aya magambo Yesu yayasubije Natanayeli kuko yari amaze gutangazwa n’uko Yesu amuzi, kandi yamumenye n’aho yaturutse. Mu by’ukuri igihe Natanayeli yari munsi y’igiti, uwahamubonye ni Filipo atangira no kumubwira inkuru za Yesu.
Natayeli rero akaba umuntu upinga ariko akagira ikintu kiza akavuga uko abyumva nuko abonye ibintu, niko kumubaza ati ubwo se i Nazareti hari ikiza cyahaturuka? Icyakora Filipo ntiyashaka kumwemeza amusaba kuza kwihera amaso.
Natanayeli aremera, Yesu akimukubita amaso ati ‘’namubonye Umwisirayeli nyakuri, utagira uburiganya, uvuga ukuri nk’uko kuri mu mutima we. Natanayeli ati Huum niko kumubaza ati wamenyeye he? Yesu amusubiriramo uko inkuru yose yagenze ati ‘’Filipo ataraguhamagara, ubwo wari munsi y’igiti nakubonye.’’
Kimwe mu bintu byerekana ko Yesu atari yamubonanye na Filipo ni uko byatangaje cyane Natanayeli, niko kumusubiza ati uri Umwana w’Imana koko, ni wowe Mwami w’Abisirayeli. Yohana 1:43-49
Ntabwo mvuga byinshi kuri aya magambo ngambiriye kukubwira gusa ko Yesu akuzi wese ntibimusaba kubwirwa ibyawe. Nk’uko atasabye Filipo kumuha amakuru ya Natanayeli niko atazabaririza ayawe kuko akuzi bihagije. Ikindi ikintu nkwifuriza ni ugutekereza ku bintu bikomeye n’abantu bakomeye bava ahantu haciriritse kubera gusa ko Imana yabishatse rimwe na rimwe ikanabivuga. Yesu yasanze Natanayeli munsi y’igiti.
Byanyibukije imvugo igira iti :
Nta hantu habi Imana itagukura
Nta hantu hakomeye Imana itakugeza.
Yesu yabwiye Natanayeli ati ubwo icyo nicyo kikwijeje gusa, uremeye tu, kuba namenye ibyawe, ku mpande zombi z’aba bantu harimo ibyigisho kuko na Natanayeli ubwe ntiyiyumvishaga ikiza cyaturuka iwabo wa Yesu.
Uziko hari ubwo umuntu akurebera mu ndorerwamo y’aho uturuka, umuryango wawe, amateka yawe n’ibindi byinshi agahita afata umwanzuro w’ikizakurikira, akumva nta kandi gakiza kari mu buzima bwawe kubera amateka mabi yiyubatse utabigizemo uruhare. Ariko humura, wowe ushyireho umusingi witwa Yesu, wubakishe gukiranuka n’izindi mbuto z’Umwuka, uzabona biruta ibyo.
Ntiwihebe uracyabona ibiruta ibyo uzi, uracyabona ibikomeye kuko Imana ifite umugambi mwiza ku buzima bwawe. Amen.


text:
Umusaza w’imyaka ibarirwa muri 65 witwa Bushishi Francis, yagobotswe n’abaturage bafatanyije n’ubuyobozi bw’inzego z’ibanze, nyuma y’igihe ntawe umwitayeho kandi bigaragara ko ari umukene cyane ndetse n’ubuyobozi bukemera ko akwiye gufashwa nyamara akaba yari yarabanje no gushyirwa mu cyiciro cya 4 cy’ubudehe gisanzwe kijyamo abaherwe batunze ibya Mirenge n’abayobozi bakuru b’igihugu.
Tariki 11 Kanama 2016, nibwo ikinyamakuru Ukwezi.com cyari cyamusuye aho atuye mu mudugudu wa Kabasanza, mu kagari ka Gihara ko mu murenge wa Runda mu karere ka Kamonyi, atugaragariza ubuzima abayeho nyamara akaba nta kintu na kimwe afashwa n’ubuyobozi, mu gihe nabwo buzi neza budashidikanya ko ari umukene kurusha abandi.
Bushishi icyo gihe yavuze ko atazi neza imyaka afite, ariko abaturanyi be bamuzi bavuga ko afite hejuru ya 65. Nta mugore yigeze ashaka ndetse nta n’umwana agira, aho aba aribana. Akazu twasanze abamo kari kamaze gusaza no kwangirika kuburyo igisenge cyari kirangaye, aka nako akaba yarakubakiwe n’umupadiri wabaga muri aka gace ariko nawe ntakihaba. Iyo wageraga muri aka kazu, ukareba uko kameze n’uburyo abayeho, hanyuma ukareba Bushishi iwe imbere y’iyi nzu utiriwe unamubaza byinshi, watangazwaga no kumva ko yari mu cyiciro cya Kane cy’Ubudehe, gishobora kuba kirimo abayobozi bakuru b’igihugu, abaherwe bafite imiturirwa n’inganda n’indi mitungo ihambaye.
Nta bwisungane mu kwivuza Bushishi agira kuko atari mu cyiciro cya mbere cy’abakennye cyane bishyurirwa na Leta, nta gahunda ya Leta nka VUP imufasha nk’uko bigenda ku bandi basaza, ndetse nta n’indangamuntu agira kuko habuze uwamufasha kubikurikirana ngo ayibone. Avuga ko arya iyo hagize umugoboka akamuha, bitaba ibyo akaba yaburara akanabwirirwa. Icyari gitangaje kurushaho ubwo twamusuraga, ni uko twamenye ko abayobozi b’inzego z’ibanze bose bemeza ko uyu musaza akennye bikabije ariko nabo ibye bikamera nk’ibyababereye urujijo.
Bushishi ahagaze mu muryango w’inzu Padiri yamwubakiye
Kayibanda Vincent, ni umukuru w’umudugudu wa Kabasanza. Muri Kanama yabwiye ikinyamakuru Ukwezi.com ko mu by’ukuri Bushishi ubuyobozi bw’umudugudu bumuzi nk’umukene, ariko nabwo bukaba bwaratunguwe no kumubona mu cyiciro cya Kane cy’Ubudehe. Uyu mukuru w’umudugudu cyakora avuga ko iki cyiciro Bushishi yakigaragayemo mu ntangiro z’uyu mwaka bakamuburanira ubu akaba yarashyizwe mu cyiciro cya kabiri cy’Ubudehe, ariko iki nacyo uyu muyobozi yemera ko kitamukwiye, cyane ko nta n’ubwisungane mu kwivuza yakwishyurirwa na Leta. Avuga ko n’ubu bategereje ko bazongera bakamuburanira bakareba ko yashyirwa mu cyiciro cya mbere kijyanye n’ubuzima bw’ubukene bukabije abayemo.
Uku niko igisenge cy’iyi nzu padiri yamwubakiye cyari kimeze
Abdou Mukiga, ni Umunyamabanga Nshingwabikorwa wungirije w’akagari ka Gihara. Uyu we muri Kanama yari yatangarije Ikinyamakuru Ukwezi.com ko Bushishi koko bamuzi nk’umukene cyane muri aka kagari, ariko kudafashwa bakaba nta ruhare babigiramo. Kuba yarabanje gushyirwa mu cyiciro cya 4, yavuze ko nabo byabatunguye kuko mu nzego z’ibanze yari yarashyizwe mu cyiciro cy’abakennye cyane, akumva ari mu nzego zo hejuru bashobora kuba baramwibeshyeho, bikongera bikagenda uko ku nshuro ya kabiri ubwo bamushyiraga mu cya kabiri. Yashimangiye ko barimo kongera gutegura kumuburanira, bakagaragaza ibishoboka byose bishimangira ubukene bukabije afite bityo agashyirwa mu cyiciro kimukwiye.
Ubuyobozi nabwo bwemeza ko Bushishi yagiye ahura n’akarengane mu byiciro by’ubudehe
Naho ku bijyanye n’ubundi bufasha bugenerwa abatishoboye n’abasheshe akanguhe by’umwihariko, Mukiga yavuze ko bashatse kuva cyera kumushyira ku rutonde rw’abafashwa na gahunda ya VUP ariko bikaba byaranze bitewe n’uko nta ndangamuntu agira, kandi abafashwa n’iyi gahunda byarasabaga ko baba bafite indangamuntu. Gusa yemeje ko ubu muri VUP bemeye ko abantu nk’aba bajya bafashwa n’iyo baba nta ndangamuntu bafite, muri gahunda itaha nawe akaba agomba gushyirwa ku rutonde rw’abazafashwa.
Aha ni mu gice Bushishi abikamo ibintu mu nzu ye, bigaragara ko atabayeho nk’umuntu wifashije
Nyuma y’inkuru ikinyamakuru Ukwezi.com cyari cyakoze muri Kanama, umuyobozi w’akarere ka Kamonyi, Udahemuka Aimable yari yaduhamirije ko Bushishi agiye gufashwa. Ibi bishobora kuba bigiye kuba impamo, kuko ubuyobozi bw’inzego z’ibanze bwafatanyije n’abaturage mu muganda udasanzwe wabaye kuri uyu wa Gatandatu tariki 1 Ukwakira 2016, Bushishi akabasha guhabwa ubufasha bw’ibanze.
Inzu ya Bushishi yasakawe ku bufatanye bw’akagari n’abaturage b’umudugudu wa Kabasanza
Akagari ka Gihara katanze amabati yo gusakara inzu ya Bushishi, abaturage b’umudugudu wa Kabasanza uyu musaza atuyemo nabo biyemeza gukusanya amafaranga no gutanga inkunga y’imbaraga z’amaboko yabo, inzu ye irasakarwa ndetse hemezwa ko abaturage bazakomeza kumuha ubundi bufasha bw’ibanze burimo no kumwubakira ubwiherero.
Bushishi yishimiye igikorwa yakorewe n’abaturage, yizeye ko n’ibindi azabihabwa
Ubuyobozi bw’akagari bwatangaje ko umurenge wa Runda uzatanga inzugi n’amadirishya, iyi nzu ikavugururwa ikazamurikwa bitarenze tariki 15 Ukwakira 2016. Bushishi yishimiye cyane iki gikorwa yakorewe, ashima ubuyobozi bw’inzego z’ibanze n’abaturage bamwibutse.
Hari n’umuturage wahaye ikote Bushishi ngo ye kujya yicwa n’imbeho
Kuba ubuyobozi bwaratangiye gufasha Bushishi hasanwa inzu abamo, ni ikimenyetso ko ubuyobozi bw’akarere ka Kamonyi bwatangiye inzira yo gufasha uyu musaza nk’uko Meya w’aka karere Udahemuka Aimable, yari yabwiye Ukwezi.com ko ikibazo cye kigomba kwitabwaho.
REBA HANO VIDEO NGUFI Y’IKIGANIRO TWAGIRANYE NA BUSHISHI MURI KANAMA:


text:
Yesaya 43:19 Dore ngiye gukora ikintu gishya, ubu ko kigiye kwaduka ntimuzakimenya? (...).
Kuva ejo nakomeje gutekereza ku mazina atandukanye Imana yihariye harimo n’iry’uko ariyo yonyine Mana. Izindi zose n’ibigirwamana. Izindi zose zagizwe Imana, zaremwe n’abantu. Imana ya Isiraheli niyo yonyine Mana Rurema, niyo yonyine Yisanze ari Imana. Niyo yaremye byose itararemwe.
Ntabwo yaremye gusa ahubwo iracyarema. Abantu benshi bazi kandi bemera ko Imana yaremye ibyaremwe byose ariko bake nibo bemera ko Imana ikirema na magingo aya. Harabashyize Imana mu kiruhuko cy’izabukuru, abayikuye ku rugerero, abazi ko kuva umunsi wa karindwi ugera yagiye mu kiruhuko.
Nasobanukiwe ko umurimo w’Imana n’imbaraga zayo zitarangiriye ku isabato ya mbere. Umumsi Namani yibira karindwi muri Yorodani, uwo mwanya umubiri we wahindutse nk’uw’umwana muto (2 Abami 5:14).
Ibi biragaragaza ko umubiri we waremwe. Ntawabonye inkovu z’ibibembe yari arwaye ku mubiri we wa mbere.
Hari amagambo 3 ngusaba kuzirikana none:
1) Kurema ni umwihariko w’Imana.
2) Umurimo w’Imana n’imbaraga zayo mu kurema ntiwarangiye.
3) Nawe ibyawe biracyaremwa. Ubitegereze. Ibuka ko ibyo amaso atarabona, amatwi atarumva, aribyo ibikiye abayikunda. Bitegereze. Imana ibwira Yesaya ngiye "kurema ikintu gishya"!
Mugire umunsi mwiza mwese!
Fidèle MASENGO, Foursquare Gospel Church Kimironko masengof@yahoo.fr


text:
Hari bamwe mu bakristu bahemukirwa n’inshuti zabo zikabanyaga imitungo n’ibindi by’agaciro , cyangwa zikabahimbira ibinyoma n’ibindi bishobora kubacisha umutwe , ariko nabo bagahigira kuzabishyura ubuhemu babakoreye imyaka igashira indi igataha .
Abahemukiwe ntibibabuza guterana mu nsengero n’abandi cyangwa ngo bature amaturo , banatange ubutunzi bwabo basigaranye mu bikorwa bitandukanye by’ivugabutumwa bagamije kwereka Imana ko ari abakristu bari mu nzira ijya mu ijuru .
Bishop Samedi Theobald uyobora Itorero Miracle Center avugako bidakwiye ko umukiristo yihorera , kandi ko iyo wiringiye Imana ariyo ikurwanira intambara uhura nazo . Avuga kandi ko gusenga Imana ugategereza ibisubizo byayo bifasha umukristo.
Akomeza avuga ko ijambo ry’Imana ridusaba gukunda abanzi bacu , rikadusaba kwitura ineza abatugiriye nabi , kugirango nibabona imirimo yacu myiza babashe guhinduka ku bw’ineza batubonaho.
Ati :” Birakwiye ko umukristo atitura undi inabi yamugiriye, ndetse n’iyo yaba uwo musengana , muririmbana , ahubwo ni igihe cyiza cyo kwerekana ko wamenye Imana , kugira ngo uwaguhemukiye nabona kumenya Imana kwawe cyangwa imico yawe myiza bimutere guhinduka rwose ku bw’ingeso zawe nziza .”
Bishop Theobald avuga ko nk’abakristo bamenye Imana badakwiriye kwitura umuntu inabi yabagiriye , ahubwo bakwiye kwihangana no kubabarira bikaba ibiryo byabo bya buri munsi.
Kuri we ngo ntibikwiye ko umukiristo yanga uwa mwanze , ngo kuko akwiriye kumukunda icyiza kikanesha ikibi.
Bishop Samedi Theobald uyobora Itorero Miracle Center agaragaza ko mu rwandiko rwa Abefeso 2 : 10 hatwereka neza imirimo myiza ikwiriye kuranga abamenye Imana. Hagira hati :“ Kuko turi abo yaremye ituremeye imirimo myiza muri Kristo Yesu, iyo Imana yiteguriye kera kugirango tuyigenderemo ”.
Agaragaza kandi ko mu gihe dukora imirimo myiza tukagaragaza Imana mu mibereho yacu tuyishimisha kugira ngo n’abatizera babonereho bayimenye.
Uyu mukozi w’Imana asaba abakristo kutitura inabi babagiriye , ko ahubwo umuntu w’Imana akwiye kwihangana agategereza , agatuza , akababarira wa wundi wakoze nabi , nawe yabona imirimo ye myiza akava mu byaha akicuza kandi agasaba imbabazi , bityo akagarukira Imana.
Mu rwandiko rwandikiwe Abaroma 12:19 habigaragaza neza ko umukristo akwiye gutegereza ibisubizo biva k’Uwiteka aho gufata umwanzuro wo kwitura inabi yagiriwe.
Hagira hati :” Bakundwa, ntimwihoranire ahubwo mureke Imana ihoreshe uburakari bwayo,kuko byanditswe ngo”Guhora ni ukwanjye,ni jye uzitura,ni ko Uwiteka avuga.”
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugira ngo umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Sophie Nyirabakwiye
3,315 total views, 1 views today


text:
Nk’uko nabibasezeranije ejo uyu munsi ndatangira mvuga ku mpamvu ari ngobwa ko buri mukristo asengera igihugu cye:
1. Igihugu n’abayobozi bacyo nibo Imana idusaba guheraho dusenga. Ibi tugomba kubikora mbere y’uko dusengera ibyifuzo byacu (1Timot.2:1-2);
2. Igihugu cyawe niyo gakondo yawe mu Isi. Iyo isenyutse uhinduka umunyamahanga n’ubwo waba uri umuyobozi ahandi, n’ubwo waba uri umuherwe. Urugero. Yosefu yabaye Ministri w’Intebe muri Egiputa ariko ntibyamugize umunyamisiri.
3. Mu gihugu cyawe ni hamwe mu hantu ha mbere umugisha Imana iguha wuzurira. Umugisha wose utabimburiwe no kugira iwanyu uba ubuzemo ikintu kinini.
4. Niho ibyishimo by’umuntu byuzurira(Zaburi 137:1-4);
5. Gusengera igihugu bisibiza ibyago byari kukibaho (Kubara 16:47-48) cyangwa bikabikuraho burundu (2 Ingoma 7:14).
Ndagukangurira gusengera igihugu cyawe. Ubigire intego.
Igitondo cyiza!
Fidèle MASENGO, Umushumba Foursquare Church Kimironko masengof@yahoo.fr


text:
ven.
03
juin
2011
ISOMO RYA MBERE
Igitabo cy’Ibyakozwe n’Intumwa (Intu 20, 28-38)
Pawulo asezera ku bakuru ba Kiliziya ya Efezi, arababwira ati 28« Murimenye rero ubwanyu, mumenye n’ubushyo mwaragijwe na Roho Mutagatifu, mube abashumba ba Kiliziya y’Imana, Yezu yacunguje amaraso ye bwite. 29Nzi neza ko nimara kugenda, muzinjirwamo n’ibirura by’ibihubuzi bitazababarira n’ubushyo. 30Ndetse no muri mwe hazaduka abantu bavuga amagambo y’ibinyoma, azatuma bigarurira abigishwa. 31Murabe maso rero, mwibuka ko mu myaka itatu yose, ijoro n’amanywa ndetse no mu marira, ntatuje kuburira buri rnuntu muri mwe. 32Ubu rero mbaragije Nyagasani kugira ngo abababarire, maze abakomereshe ijambo rye, kandi ku bwa ryo abahe umurage hamwe n’abatagatifujwe bose. 33Nta kintu cy’umuntu uwo ari we wese nararikiye, cyaba feza, cyaba zahabu, cyangwa umwambaro. 34Namwe ubwanyu murabizi: ibi biganza byanjye mureba ni byo nkesha ibyo nabaga nkeneye byose, kimwe na bagenzi banjye. 35Naberetse buri munsi ko ari ngombwa kuvunika dutyo kugira ngo tugoboke abatishoboye, twibuka n’amagambo Nyagasani Yezu yivugiye ubwe ati ‘Utanga arahirwa kuruta uhabwa.’»
36Pawulo amaze kuvuga ibyo, arapfukama hamwe n’abo bari kumwe bose, maze arasenga. 37Nuko bose baraturika bararira, bamugwa mu ijosi baramuhobera. 38Bari bababajwe cyane n’uko yari amaze kuvuga ko batazongera kumubona ukundi. Nuko baramuherekeza bamugeza ku bwato.
ZABURI (Zab 68 (67), 29-30, 33.34b.35a, 36)
Inyik/ Ngoma zose z’isi, nimuririmbire Imana yanyu !
Imana yawe yakugeneye gukomera
Mana, erekana rero imbaraga zawe,
wowe wagaragaje ibigwi ari twe urwanaho.
Abami nibabona Ingoro yawe iri ahirengeye muri Yeruzalemu,
bazatanguranwa kukuzanira amaturo.
Ngoma z’isi nimuririmbire Imana,
mucurangire Nyagasani !
Ng’uwo aranguruye ijwi, ijwi rikomeye cyane :
ububasha nimubuharire Imana !
Mana, aho uri mu Ngoro yawe uhorana icyusa.
Imana ya Israheli ni yo iha abantu bayo imbaraga n’ubushobozi.
Imana nisingizwe !
IBANGONDIRIMBO RIBANZIRIZA IVANJILI (Yh 17, 17)
Alleluya Alleluya.
Nyagasani, ijambo ryawe ni ukuri ;
dutagatifurize muri uko kuri.
Alleluya.
IVANJILI
+ Yohani (Yh 17, 11b-19)
Muri icyo gihe, Yezu agiye kuva kuri iyi si ngo asange Se, yubura amaso ayerekeza ku ijuru, maze asenga agira ati 11b« Dawe Nyirubutagatifu, abo wampaye bakomereshe izina ryawe, kugira ngo babe umwe nkatwe. 12Igihe nari kumwe na bo, abo wampaye narabaragiye mu izina ryawe; narabakomeje sinagira n’umwe muri bo nzimiza, kereka umwana nyagucibwa kugira ngo Ibyanditswe byuzuzwe. 13Ubu rero nje ngusanga, kandi ibi mbivuze nkiri mu isi, kugira ngo bankeshe kwigiramo ibyishimo bisendereye. 14Nabagejejeho ijambo ryawe maze isi irabanga, kuko atari ab’isi, nk’uko nanjye ntari uw’isi. 15Singusabye kubakura ku isi, ahubwo ndagira ngo ubarinde ikibi. 16Si ab’isi, nk’uko nanjye ntari uw’isi. 17Batagatifurize mu kuri : ijambo ryawe ni ukuri. 18Nk’uko wantumye mu nsi, nanjye ni ko nabatumye ku isi; 19kandi ndakwiyeguriye ubwanjye ari bo ngirira, kugira ngo na bo babe abakwiyeguriye mu kuri. »


text:
Dec 24, 2015 Nicodeme Nzahoyankuye Amakorali 0
Kuri iki cyumweru tariki ya 27 Ukuboza nibwo korali Abatambyi ibarizwa mu itorero Dorcas Ministries izashyira ku mugaragaro alubum y’amajwi yiswe Mana uri Yeah.Iki gitaramo kizatangira mu masaha ya saa saba z’amanywa kiakzitabirwa n’abakozi b’Imana bamenyerewe mu njyana zo kuramya no guhimbaza Imana barimo Isaie Uzayisenga ,Bethesda Choir ituruka mu itorero Bethesda Holy church.
Abazitabira iki gitaramo kandi bazagezwaho ijambo ry’Imana n’Umushumba Mukuru w’iri torero Apostle Mukamulindwa Annonciatta.Mu kiganiro na Isange.com Mukarumanzi Sarah yavuze ko abazitabira iki gitaramo bahishiwe byinshi bizabakora ku mutima.Yongeyeho ko ubutumwa bukubiye muri iyi album bugamije gushimira Imana ku mirimo n’ibitangaza yakoze ariko kandi banamamaza ubutumwa bwiza bwa Yesu Kristu Mukarumanzi yakomeje abivuga.
Uretse kandi ngo gushyira ku mugaragaro iyi album abazitabira iki gitaramo bazataramirwa mu buryo bugezweho ariko n’ubutumwa bukubiye muri iyi album bukaba bubafasha cyane gushimira Imana muri izi mpera z’umwaka.Iyi niyo album ya mbere iyi korali igiye gushyira ahagaragara ikaba ikubiyemo ubutumwa bwiza bwa Yesu kristu Imana yashyize ku mutima aba baririmbyi.
Dore uko byari bimeze mu gitaramo iyi korari iheruka gukora:
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Amakuru aravuga ko abo baturage bahumanyijwe n’ikigage banyoye ku mugoroba wo ku wa 16 Kamena 2016, mu Kagari ka Kamisave aho bari bagiye gukura ikiriyo ku mugabo witwa Ziribugire Claude wari wapfushije murumuna we mu minsi ishize.
Nyuma yo kunywa ikigage bagataha, bageze mu ngo zabo batangira kuribwa mu nda, kuruka no gucibwamo, ku buryo ahagana sa kumi n’ebyiri za mugitondo cyo kuri uyu wa 17 Kamena 2016, bahise bajyanwa kwa muganga bikagaragara ko bahumanyijwe n’ikigage banyoye.
Umunyamabanga Nshingwabikorwa w’Umurenge wa Remera, Nsengiyumva Telesphore, ubwo twavuganaga ahagana saa munani n’igice z’amanywa yo kuri uyu wa 17 Kamena, avuye gusura abo barwayi, yemeje aya makuru.
Yagize ati “Hari abaturage banyoye ikigage gihumanye bajyanwa ku kigo nderabuzima cya Rwaza. Kugeza mu ma saa kumi n’ebyiri za mugitondo, abari bamaze kugezwayo bari 15, nyuma yaho hari abandi batatu bagiyeyo, ariko abari banyoye ikigage bageraga kuri 21 aho cyari cyajanywe mu Kagari ka Kamisave mu Mudugudu wa Mikamo.”
Nsengiyuma akomeza avuga ko ikigage cyari cyaturutse mu Kagari ka Gasongero, ari na ho haturutse abantu batatu biyongereye kuri 15 bajyanwe kwa muganga.
Ikigage cyahumanyije abanturage ngo cyari cyazanywe na musanzire wa Ziribugire Claude witwa Banzubaze Etienne, bivugwa ko nta kibazo nta kimwe bari bafitanye kuko yamuzaniye icyo kigage mu rwego rwo kumuyagira.
Cyakora ngo hari icyizere ko abagejejwe kwa muganga bashobora koroherwa bagataha kuko basanze bidakomeye cyane, nk’uko Umunyamabanga Nshingwabikorwa w’Umurenge wa Remera yakomeje abibwira Kigali Today.
Twagerageje kuvugana n’Umuyobozi w’Ikigo Nderabuzima cya Rwaza barwariyeho ariko ntibyadukundiye kuko telefone ye igendanwa ntiyari ku murongo.
Cyakora, hari amakuru avuga ko kugeza saa kumi zo kuri uyu mugoroba, abagera kuri batanu bari borohewe, basubiye mu miryango yabo.
Umunyamabanga Nshingwabikorwa w’Umurenge wa Remera yasabye abaturage kwita cyane ku isuku y’ibyo bategura, byaba ibyo kurya cyangwa kunywa kuko iyo bitubahirijwe, bigira ingaruka zo gutera uburwayi butandukanye.


text:
dim.
11
déc.
2011
Amasomo tuzirikana:
-Isomo rya mbere: Iz 61, 1-2a.10-11
-Zaburi : Lk 1, 47-48.49-50.53-54
-Isomo rya kabiri:1Tes 5, 16-24
-Ivanjili:Yh 1, 6-8.19-28
« Hagati yanyu hari uwo mutazi. Niwe ugiye kuza ankurikiye; sinkwiriye no gupfundura umushumi w’inkweto ze.»
Bavandimwe, ayo magambo twumva mu Ivanjili liturujiya yaduteganyirije kuri iki cyumweru cya 3 cya Adiventi, aradufasha kureba aho tugeze mu kwitegura umukiza ugiye kutuvukira ku munsi mukuru wa Noheli. Aradufasha kandi kureba niba uwo mukiza uzatuvukira tuzi uwo ari we, hanyuma buri wese agasubiza iki kibazo: Ko hashize ibyumweru 3 Adiventi itangiye, ni iki kigaragaza ko niteguye koko kwakira Umwana w’Imana uje atugana? Umuntu witeguye neza kwakira uwo mukiza, kuri iki cyumweru tugezeho yafatanya na Bikiramariya kuririmba iyi Magnificat, ati : « Umutima wanjye urasingiza Nyagasani, kandi uhimbajwe n’Imana Umukiza wanjye. Kuko yibutse umuja we utavugwaga, rwose kuva ubu amasekuruza yose azanyita umuhire. Ushobora byose yankoreye ibitangaza, izina rye ni ritagatifu. Impuhwe ze zigaragarizwa abamutinya bo mu bihe byose. Abashonji yabagwirije ibintu, abakungu abasezerera amara masa. Yagobotse Israheli umugaragu we, bityo yibuka impuhwe ze. » (Lk 1, 47-50.53-54)
Mu isomo rya mbere, umuhanuzi arivugira ubwe ko Imana yamutoye, ikamusiga amavuta, ikamwohereza gushyira abakene inkuru nziza, komora abafite umutima wamenaguritse, gutangariza imbohe ko zibohowe, abapfukiranwaga ko bafunguwe no kwamamaza umwaka w’impuhwe z’Uhoraho. Mu by’ukuri, uyu muhanuzi yatorewe gushyira abakene inkuru y’amizero, inkuru ibahumuriza. Aba yari atumweho, ni abantu bari bavuye mu buhungiro asezeranya ko bazongera bakiyubaka, bakongera bakubaka n’igihugu cyabo cyari cyarahindutse amatongo reba (Iz 61, 4). Aya magambo yo mu gitabo cy’umuhanuzi Izayi, afitanye isano rwose n’akubiye mu Ivanjili yo kuri iki cyumweru cya 3 cya Adiventi:
1) Habayeho umuntu woherejwe n’Imana, izina rye rikaba Yohani.
Bavandimwe, Yohani Batisita afite umwanya ukomeye muri iki gihe cya Adiventi. Buri mwaka, icyumweru cya 2 n’icya 3 bimugarukaho. Yohani, niwe muhanuzi wa nyuma mu bahanuzi bakomeye b’Isezerano rya kera(1,76), niwe uhamya bwa mbere ibyerekeye Yezu Kristu ; ni ijwi ry’uvugira mu butayu,agira ati «nimutegure amayira ya Nyagasani ». Yohani Batisita ni umuhamya w’urumuri, nk’uko tubibona mu Ivanjiri ya 4 (Yh1, 7).
2) Yohani Batisita ni umuhamya w’urumuri.
Mu mavanjili 3 abanziriza iya Yohani, batwereka Yohani Batisita nk’umwarimu w’ukwisubiraho : « Nimwisubireho kuko ingoma y’ijuru yegereje » (Mt 3, 2) ; « Ni uko Yohani Batisita atunguka mu butayu yamamaza mu bantu batisimu yo kwisubiraho kugira ngo bakire ibyaha. Maze intara yose ya Yudeya ikagenda imugana, n’abaturage bose ba Yeruzalemu; ni uko bakabatizwa nawe mu ruzi rwa Yorudani, babanje kwirega ibyaha byabo » (Mk 1, 4-5). Iyi vanjili ya Yohani yo, itwereka Yohani Batisita nk’umuhamya w’urumuri. Urwo rumuri, ni Kristu Yezu ubwe.
Twibukiranye ko uwitwa umukristu wese, agomba gufata umwanya uhagije, maze akareba niba koko yarakiriye urwo rumuri. Akenshi ,dushimishwa no kwitwa abakristu nyamara kugenza nka Kristu tukabinyura iruhande. Ingero turazibona hafi, duhereye ku bantu duturanye cyangwa abo duhura nabo mu buzima bwacu bwa buri munsi; abakene, impfubyi, abapfakazi, imfungwa, n’abandi. Abo bose, bakeneye gutabarwa, kwitabwaho; bakeneye gufashwa. Tuvuge ko hari bamwe na bamwe bagerageza; ariko se umuntu yavuga ko nta babika byinshi (ibintu cyangwa amafaranga), kandi hari abandi bakeneye gutabarwa ? Ese wavuga ute ko wakiriye Kristu kandi abo bose babuze ubitaho ubarenza amaso ntubarebe n’irihumye ? Wavuga ute se ko wakiriye Kristu, uri mu bateza amahane n’amakimbirane mu gace utuyemo ? Wavuga ute se ko wakiriye Kristu, kandi ari wowe udatunganya uko ubisabwa umurimo ushinzwe ?
Bana b’Imana, nimucyo duce bugufi twisuzume, maze aho tubona ko tutaragenje uko Nyagasani abidusaba, tubimusabire imbabazi kandi tumusabe imbaraga zo kubikosora. We yiyemeje kudufasha keretse nitwinanirwa ari twe ? Imyitwarire yacu, ibikorwa dukora, amagambo tuvuga ,bikwiye kugaragaza ko koko turi Abemera; abatubona, bakabona ko koko twakiriye urumuri. Mu yandi magambo, dukwiye kugaragara nk’ibikoresho bya Kristu, tukemera agakoresha umunwa wacu mu kubwira abandi ijambo ribakiza, ijambo ribahumuriza, ribakomeza. Amaguru yacu, akayifashisha mu gusanga abamukeneye, mu gusura imfungwa, abarwayi,n’abandi; amaboko yacu, akayifashisha mu kuramira abarushye n’abaremerewe n’imitwaro akabaruhura, amaso yacu akayifashisha mu kubona abo bose batagira ubitaho; amatwi yacu, akayifashisha mu kumva ijwi ry’ababuze kirengera; muri make, umubiri na roho dufite, bikamubera igikoresho kugirango ugushaka kwe kuzurizwe muri twe.
3) « Hagati yanyu hari uwo mutazi » (Yh 1, 26)
Abayahudi b’i Yeruzalemu, batumye abaherezabitambo n’Abalevi kuri Yohani Batisita kumubaza uwo ari we, Yohani yabasubije agira, ati: «ndi ijwi ry’uvugira mu butayu aranguruye, ati nimutegure inzira ya Nyagasani nk’uko umuhanuzi Izayi yabivuze». Yohani amaze kubasubiza, bumvise batanyuzwe, niko kongera kumubaza bati: «none ese kuki ubatiza kandi utari Kristu, ntube na Eliya, ntube na wa muhanuzi? » Yohani niko kuberurira, ati: «njyewe mbatiriza mu mazi,ariko hagati yanyu hari uwo mutazi». Bavandimwe, iyo witegereje ukuntu ku munsi mukuru wa Noheli abantu bafungura, bakica akanyota, ubona neza ko uwo munsi baba barawiteguye bihagije. Turamutse dufashe akanya tukazirikana kuri bya bice 2 bigize umuntu(umubiri na roho),twabona neza igice abantu baha agaciro kurusha ikindi. Nta gushidikanya, kwitegura ibyo tuzakenera ku mubiri hari igihe bibanza imbere yo gutegura ibya roho, nyamara ariko dukwiye kujya tuzirikana kenshi aya magambo Yezu yabwiye Marita, igihe abasuye we na murumuna we Mariya, mu gihe Marita uwo yari ahugiye mu byo gushaka amazimano: «Marita Marita,uhagaritse umutima kandi urahihibikanywa na byinshi; nyamara ibya ngombwa ni bike, ndetse ni kimwe gusa; Mariya yahisemo umugabane mwiza udateze kumwamburwa »(Lk 10,38-42). Bavandimwe, burya n’uwapfuye, agira umubiri, ariko umubiri utacyifitemo roho, ntacy uba ukimaze. Mbasabye mbikuye ku mutima, ngo iyi minsi isigaye ngo tugere ku munnsi mukuru wa Noheli, tugerageze kwitegura uko dushoboye uwo Mushyitsi muhire; dusukure imitima yacu aze ayituremo, ibihabanye n’ugushaka kwe twifitemo(buri muntu azi ibye), adufashe kubirandura mo maze ahabone umwanya ukwiye.
Bavandimwe bana ba Nyirimpuhwe, iminsi mikuru ya Noheli twahimbaje ni myinshi; nyamara imyinshi cyangwa se yose kuri bamwe na bamwe, yagiye ibasiga uko yabasanze, bigaragaza ko tutazi Jambo waje muri twe. Nimuze twisunge Umubyeyi Bikiramariya, adufashe gusenga ubudahwema, adufashe korohera Roho Mutagatifu wifuza kandi wiyemeje gutegura imitima yacu, kugira ngo icyiza kiyirimo tukigumane, naho ikibi tukirukane, ngo uwo Mwami w’amahoro azasange nta makemwa dufite kuri roho no ku mubiri.
Dusabirane kugirango Ijambo ry’Imana twumva, Igitambo cya Kristu dutura, bidufashe kwitegura ku buryo nyabwo kwakira umukiza uri hafi kuvukira; binaduhe kandi imbaraga zo guhora twiteguye, turi maso, kugira ngo n’igihe Nyagasani azazira ku munsi w’imperuka azasange twiteguye.
Noheli nziza kuri mwese, n’umwaka Mushya Muhire wa 2012, uzababere Umwaka w’uburumbuke n’iterambere mu by’Imana.
Diacre NGABONZIZA Noël